Diari Oficial de la Generalitat Valenciana


Sumari del DOGV 9736, del 30-11-2023 (2023/11115)

RESOLUCIÓ de 3 de novembre de 2023, del Servei de Relacions Laborals i Gestió de Programes, per la qual es disposen el registre i la publicació del text del Conveni col·lectiu del personal laboral de les universitats públiques de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9736

Data del DOGV
:   30-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11141


Data del document
:   03-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * conveni col·lectiu

RESOLUCIÓ de 3 de novembre de 2023, del Servei de Relacions Laborals i Gestió de Programes, per la qual es disposen el registre i la publicació del text del Conveni col·lectiu del personal laboral de les universitats públiques de la Comunitat Valenciana. [2023/11677]  
Vist el text del Conveni col·lectiu del personal laboral de les universitats públiques de la Comunitat Valenciana, codi 80/01/0096/2023, subscrit per la comissió negociadora, integrada, d'una banda, per la Universitat de València - Estudi General, per la Universitat Politècnica de València, per la Universitat d'Alacant, per la Universitat Jaume I de Castelló i per la Universitat Miguel Hernández d'Elx, i d'una altra, per la part social, composta per la Confederació Sindical de Comissions Obreres del País Valencià (CCOO PV), la Unió General de Treballadors del País Valencià (UGT-PV), la Central Sindical Independent i de Funcionaris de la Comunitat Valenciana (CSI-CSIF) i el Sindicat d'Empleats Públics de la Comunitat Valenciana (SEP-CV), i de conformitat amb allò que disposa l'article 90, apartats 2 i 3, de l'Estatut dels Treballadors (aprovat per mitjà del Reial Decret Legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors), en l'article 2.1.a del Reial Decret 713/2010, de 28 de maig, sobre registre i depòsit de convenis i acords col·lectius de treball, i en l'article 3 de l'Ordre 37/2010, de 24 de setembre, de la Conselleria d'Economia, Hisenda i Ocupació, per la qual es crea el Registre de la Comunitat Valenciana de Convenis i Acords Col·lectius de Treball, el Servei de Relacions Laborals i Gestió de Programes, d'acord amb el que establix l'article 51.1 de l'Estatut d'Autonomia de la Comunitat Valenciana, l'article 17 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, universitats i Ocupació, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i el depòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.   
  
València, 3 de novembre de 2023. La cap del Servei de Relacions Laborals i Gestió de Programes: Aurora Valero Alcaraz.  
  
  
  
CONVENI COL·LECTIU DEL PERSONAL LABORAL DE LES UNIVERSITATS PÚBLIQUES DE LA COMUNITAT VALENCIANA  
  
En el marc del diàleg social, les universitats públiques de la Comunitat Valenciana i les organitzacions sindicals més representatives en este àmbit han negociat el III Conveni col·lectiu del seu personal laboral amb la col·laboració i mediació de la Generalitat Valenciana.  
  
És fonamental reconéixer el servei que presten les universitats a la societat, per la qual cosa és necessari aconseguir els màxims nivells de qualitat i competitivitat, en un marc estable i sostenible de millores en les condicions laborals de tot el seu personal.  
La Generalitat Valenciana, en els termes que preveu l'article 55 de la Llei orgànica 2/2023, de 23 de març, del sistema universitari, ha adoptat les mesures pressupostàries necessàries per a finançar les despeses de personal derivades del III Conveni col·lectiu de les universitats públiques valencianes en els termes del vigent Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.  
  
  
  
Capítol I  
Determinació de les parts que el concerten i vinculació a la totalitat  
  
  
Article 1. Determinació de les parts que el concerten i vinculació a la totalitat  
1. Són parts signants d'este conveni, d'una banda, les universitats públiques de la Comunitat Valenciana, la Universitat de València - Estudi General (UVEG), la Universitat Politècnica de València (UPV), la Universitat d'Alacant (UA), la Universitat Jaume I de Castelló (UJI) i la Universitat Miguel Hernández d'Elx (UMH), i d'altra banda el seu personal laboral, representat pels sindicats majoritaris i legitimats, CCOO PV, UGT-SP-PV, CSIF i SEP-CV.   
  
Les parts es reconeixen com a interlocutors vàlids d'acord amb el que establix l'Estatut dels Treballadors.   
2. Les condicions pactades en este conveni formen un tot orgànic i indivisible i, als efectes de la seua aplicació, seran considerades globalment i conjuntament.  
  
Capítol II  
Condicions generals  
  
Article 2. Àmbit personal  
1. Les normes contingudes en este conveni seran aplicables a tot el personal laboral que preste serveis retribuïts en les universitats públiques signants d'este conveni, en virtut de relació juridicolaboral formalitzada en contracte signat per la persona interessada i pel rector o rectora de cada universitat o autoritat en qui es delegue esta funció, i que perceben les seues retribucions amb càrrec al pressupost de cada universitat.  
2. Queden exclosos de l'àmbit d'aplicació d'este conveni:   
  
a) El personal contractat d'alta direcció, previst en l'Estatut dels Treballadors (citat en l'article 2.1.a del text refós de la Llei de l'Estatut dels Treballadors, aprovada pel Reial decret legislatiu 2/2015, de 23 d'octubre).   
b) El personal de les entitats dependents de les mateixes universitats.  
c) El professorat distingit i el personal investigador distingit la contractació dels quals es regula en la Llei orgànica del sistema universitari i en la Llei de la ciència, la tecnologia i la innovació, respectivament.  
  
3. Les matèries regulades de forma específica en convocatòries o programes propis de contractes laborals de personal d'investigació prevaldran, si és el cas, sobre el que establix este conveni.  
  
Article 3. Àmbit funcional  
El Conveni col·lectiu comprén les funcions que despleguen les universitats públiques de la Comunitat Valenciana en la seua dimensió específica d'Administració pública en tots els centres docents, instituts universitaris i la resta de dependències o estructures de la seua titularitat respectiva en què es realitzen funcions docents, investigadores o de gestió, i dels que puguen crear-se en el futur per a l'exercici de les competències atribuïdes per les lleis i pels estatuts respectius de les universitats signants.  
  
Article 4. Àmbit temporal  
1. El Conveni col·lectiu entrarà en vigor l'endemà de la publicació en el Diari Oficial de la Generalitat Valenciana. Els efectes retributius es retrotrauran a l'1 de gener de 2023, amb l'excepció dels previstos en l'article 53, que tindran efectes des de l'1 de gener de 2024 (una vegada actualitzats estos imports d'acord amb el que preveuen les lleis de pressupostos).  
2. El seu període de vigència inicial s'estendrà fins al dia 31 de desembre de 2024, i es prorrogarà d'any en any si no hi ha denúncia expressa de qualsevol de les parts, formulada amb una antelació mínima de dos mesos a la data de finalització de la vigència inicial o de la de qualsevol de les pròrrogues anuals successives, sense perjudici de possibles revisions parcials. Fins que no s'aprove un nou conveni, el Conveni col·lectiu es mantindrà en vigor en tots els seus aspectes, i servirà com a mínim de referència per a la negociació d'un nou conveni.   
3. Si és el cas, les condicions salarials s'actualitzaran anualment d'acord amb els increments que s'apliquen a la resta del personal de les universitats públiques valencianes, atenent el que disposen les lleis de pressupostos corresponents.  
  
Article 5. Nul·litat de clàusules del Conveni col·lectiu  
Si per resolució judicial es declara la nul·litat total o parcial del Conveni col·lectiu, les parts signants s'obliguen a negociar un nou conveni col·lectiu o, si és el cas, a renegociar les clàusules afectades.  
  
Article 6. Compensació i absorció  
Les condicions econòmiques establides en el Conveni col·lectiu substituïxen les existents en el moment de l'entrada en vigor, qualsevol que en siga l'origen i naturalesa. Si per disposició legal o reglamentària s'establix una millora de condicions econòmiques, esta serà aplicable immediatament al personal acollit al Conveni col·lectiu.   
  
Article 7. Condicions més beneficioses  
Es respecten com a condicions més beneficioses de caràcter personal aquelles de les quals es beneficia la persona treballadora i que excedisquen en conjunt i en còmput anual les fixades en el Conveni col·lectiu.  
  
Article 8. Normes supletòries  
1. En tot allò no previst pel Conveni col·lectiu s'aplicaran amb caràcter supletori, segons siga procedent, la legislació universitària, la legislació d'ocupació pública, la legislació laboral i la normativa general estatal i autonòmica que, si és el cas, corresponga.   
2. Les parts acorden que, si es produïxen canvis legislatius o normatius que afecten el personal inclòs en l'àmbit d'aplicació d'este conveni, la negociació per a adaptar-lo a estos canvis es durà a terme en el si de la Comissió Paritària.   
  
Capítol III  
Comissió Paritària d'Interpretació, Estudi i Vigilància  
  
Article 9. Constitució i composició de la Comissió Paritària d'Interpretació, Estudi i Vigilància  
1. Dins del mes següent a la publicació del Conveni col·lectiu es procedirà a la constitució de la Comissió Paritària d'Interpretació, Estudi i Vigilància del Conveni Col·lectiu, d'ara en avant CIEV.  
2. La CIEV estarà composta per dos representants titulars i dos suplents per cada universitat i per cada sindicat signant del conveni col·lectiu, designats per l'organització respectiva. Tant la representació de les universitats com la de la part social poden nomenar el personal assessor que estimen oportú, amb el límit màxim de dos per cada part i per a cada sessió de la CIEV.  
En la sessió constitutiva es procedirà a designar les persones que exerciran la presidència i la secretaria de la Comissió.  
3. Sense perjudici de la composició nominal de la CIEV, la representació s'entendrà paritària entre les parts institucional i sindical.  
  
Article 10. Funcions de la CIEV  
1. Són funcions de la CIEV totes les que se li atribuïxen en el Conveni col·lectiu i qualssevol altres tendents a una millor aplicació i interpretació del que establix.  
2. Sense perjudici d'altres d'eventuals, són funcions específiques de la CIEV:   
a) Elaborar el seu reglament de funcionament.  
b) Elegir la presidència i la secretaria de la Comissió.  
c) L'adaptació del Conveni als canvis legislatius o normatius que puguen produir-se i que afecten el personal inclòs en el seu àmbit d'aplicació, segons el que establix l'article 8.  
d) La interpretació del Conveni col·lectiu.  
e) L'estudi dels problemes o qüestions que presenten les parts amb referència a este text.  
f) La vigilància del compliment del que s'ha pactat.  
g) La conciliació i mediació en les discrepàncies sorgides en l'aplicació del Conveni col·lectiu, sempre que estes discrepàncies siguen susceptibles de transacció, compromís o un altre tipus de solució.  
h) Conéixer els acords aconseguits durant el període de consultes en matèria d'inaplicació de les condicions de treball previstes en el Conveni.  
i) En matèria d'inaplicació de les condicions de treball previstes en el Conveni col·lectiu, coneixerà les discrepàncies després de la finalització del període de consultes, i la CIEV disposarà d'un termini de set (7) dies per a pronunciar-se, comptadors des que la discrepància es plantege. Quan no s'arribe a un acord, les parts podran recórrer als sistemes no judicials de solució de conflictes previstos en el capítol XIX.  
  
3. Si es denuncia el Conveni col·lectiu, mentre no siga substituït per un altre la CIEV continuarà exercint les seues funcions.  
  
Article 11. Funcionament de la CIEV  
1. La CIEV s'entendrà constituïda quan estiga present la majoria absoluta de la representació de cada una de les parts. Els acords s'adoptaran segons el que establix l'Estatut dels Treballadors i seran vinculants per a les parts quan hi concórrega la majoria de cada una, sense perjudici del dret que tenen d'acudir a la jurisdicció competent. Els acords vinculants es faran públics en tots els centres de treball de les universitats signants, a través dels llocs web corresponents i en els taulers oficials electrònics respectius.  
  
2. El personal al servei de les universitats públiques signants pot formular davant de la Comissió Paritària les consultes que estime pertinents sobre la interpretació del Conveni col·lectiu.   
3. Les universitats es comprometen a facilitar a la Comissió Paritària els mitjans adequats per a la celebració de reunions de treball.   
4. A l'efecte del càlcul de les majories necessàries, cada organització sindical representarà un percentatge que es calcularà sumant el nombre de representants obtinguts en tots els comités d'empresa i dividint-lo pel nombre total de representants obtinguts per les organitzacions sindicals que hagen superat el 10 % del total.  
5. La posició de les universitats s'adoptarà per unanimitat.  
  
Capítol IV  
Relacions de llocs de treball  
  
Secció primera. Personal docent i investigador contractat   
  
Article 12. Relacions de llocs de treball de personal docent i investigador  
Després de la negociació amb la representació sindical, d'acord amb el que disposa la normativa vigent, correspon a l'òrgan competent de cada universitat aprovar la relació de llocs de treball de tot el personal docent i investigador de les universitats, en què figuraran degudament identificades les places de naturalesa laboral.  
  
Secció segona. Personal tècnic, de gestió i d'administració i serveis  
  
  
Article 13. Relacions de llocs de treball de personal tècnic, de gestió i d'administració i serveis  
Després de la negociació amb la representació sindical, d'acord amb el que disposa la normativa vigent, correspon a l'òrgan competent de cada universitat aprovar la relació de llocs de treball del personal laboral. En les relacions de llocs de treball de personal d'administració i serveis de les universitats s'inclouran tots els llocs de treball i s'identificaran, en este cas, els de naturalesa laboral.  
  
Secció tercera. Personal d'investigació  
  
Article 14. Informació sobre contractes del personal d'investigació  
Amb caràcter anual, les universitats traslladaran als seus comités d'empresa una relació amb tots els contractes vigents de personal d'investigació que comprenga, almenys, les dades següents: persona contractada, categoria, jornada i salari; sense perjudici de la resta de comunicacions que determine la legislació vigent.  
  
Capítol V. Organització del treball  
  
Article 15. De l'organització del treball  
1. L'organització del treball és facultat de l'administració de les universitats. L'aplicació pràctica correspon als òrgans directius de cada una de les universitats signants del Conveni, sense perjudici de les facultats d'audiència, informació i negociació que tenen reconegudes els/les treballadors/es i els seus representants en la normativa vigent.   
  
2. En els projectes de reorganització i de reestructuració que s'hagen d'adoptar en les universitats que comporten modificacions substancials de les condicions de treball del personal laboral, caldrà ajustar-se a les disposicions de les normes d'aplicació.  
  
Article 16. Modificacions substancials de les condicions de treball  
  
Quant a les modificacions substancials de les condicions de treball, caldrà ajustar-se a les disposicions de l'Estatut dels Treballadors.   
Igualment, es consideraran modificació substancial de les condicions de treball els canvis d'horaris de docència durant el curs que comporten la impossibilitat de compatibilització amb el treball principal, en el cas del professorat associat. En tot cas, estos canvis han de ser justificats.  
  
Capítol VI. Classificació professional  
  
Secció primera. Personal docent i investigador  
  
Article 17. Disposicions generals  
1. Les universitats públiques Valencianes poden contractar personal docent i investigador en règim laboral, a través de les modalitats de contractació laboral específiques de l'àmbit universitari, i amb les condicions que es regulen en la Llei orgànica 2/2023, de 22 de març, del sistema universitari, i en el Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.  
  
2. Les modalitats de contractació laboral específiques de l'àmbit universitari són les que es corresponen amb les figures de professorat ajudant doctor, professorat permanent laboral, professorat associat, professorat visitant, professorat substitut i professorat emèrit.  
  
A més de les figures anteriors, les condicions presents en este conveni són aplicables a les figures laborals existents abans de l'entrada en vigor de la LOSU, que són professorat ajudant, professorat col·laborador i professorat contractat doctor.  
3. La selecció de personal docent i investigador, excepte les figures de professorat visitant i professorat emèrit, s'ha de fer per mitjà de concurs públic, al qual s'ha de donar la necessària publicitat. La selecció s'efectuarà amb respecte als principis constitucionals d'igualtat, mèrit i capacitat.   
4. La finalitat, duració i dedicació dels contractes serà l'establida per a cada figura de personal docent i investigador laboral en la Llei orgànica 2/2023, de 22 de març, del sistema universitari, i la normativa autonòmica.  
  
Secció segona. Personal investigador  
  
Article 18. Marc normatiu  
El personal investigador laboral es regirà pel que disposa la Llei 14/2011, de la ciència, la tecnologia i la innovació, en la Llei orgànica 2/2023, del sistema universitari, les seues normatives de desplegament, els estatuts de les universitats, l'Estatut Bàsic de l'Empleat Públic en tot allò que li siga aplicable, l'Estatut dels Treballadors i aquella altra normativa que li puga ser aplicable.   
Així mateix, també li són aplicables els requisits i les condicions continguts en les corresponents convocatòries de places publicades per les universitats, com també, si és el cas, en les bases i resolucions de les ajudes concedides per a finançament d'activitats d'investigació.   
  
  
Article 19. Personal investigador contractat  
Es considera personal investigador el qui, proveït de la titulació corresponent, du a terme una activitat investigadora, entesa com el treball creatiu realitzat de manera sistemàtica per a incrementar el volum de coneixements, inclosos els relatius a l'ésser humà, la cultura i la societat, l'ús d'eixos coneixements per a crear noves aplicacions, la seua transferència i la seua divulgació.   
A estos efectes tenen tal consideració, a més de les figures de personal docent i investigador previstes en la Llei orgànica del sistema universitari, les següents:   
a) El personal contractat a través de les modalitats específiques de contractes de treball previstes en la Llei 14/2011, i no exclòs de l'àmbit personal d'aplicació d'este conveni.  
b) El personal contractat laboral, a través de les modalitats de contracte previstes en l'Estatut dels Treballadors, quan les funcions a desplegar siguen d'investigació en un projecte/contracte o línia d'investigació.   
  
Article 20. Contractes de personal investigador  
1. Les universitats públiques de la Comunitat Valenciana poden contractar personal investigador per a la realització d'activitats vinculades a línies d'investigació o de serveis cientificotècnics a través de les modalitats de contracte de treball específiques previstes en la Llei 14/2011, de la ciència, la tecnologia i la innovació.  
2. Els responsables de les diferents activitats d'investigació poden sol·licitar la contractació de personal d'esta naturalesa amb càrrec als seus recursos d'I+D+I.   
3. Les modalitats de contractació específica de la Llei de la ciència, la tecnologia i la innovació que regula este conveni són:   
a) Contracte predoctoral.  
b) Contracte d'accés de personal investigador doctor.  
c) Contracte d'activitats cientificotècniques, que serà indefinit i preferentment amb dedicació a temps complet.  
  
Article 21. Contractació de personal investigador amb les modalitats contractuals de l'Estatut dels Treballadors  
Les universitats poden subscriure contractes de treball a través de les modalitats contractuals establides en el text refós de la Llei de l'Estatut dels Treballadors quan siguen concordes amb la naturalesa de l'activitat.   
El contracte serà preferentment a temps complet.   
Les universitats també poden subscriure contractes de duració determinada d'acord amb la disposició addicional desena de la Llei 17/2022 quan resulten necessaris per a l'execució de programes de caràcter temporal el finançament dels quals provinga de fons de la Unió Europea, en què ha de constar amb claredat i precisió l'obra o el servei que en constituïsca l'objecte i les funcions a desplegar.   
  
Article 22. Categories professionals de personal investigador  
1. Investigador/a en formació  
Es poden subscriure contractes d'investigador/a en formació en pràctiques amb els qui estiguen en possessió de la titulació de llicenciat/ada, enginyer/a, arquitecte/a, graduat/ada universitari/ària amb grau com a mínim de 300 crèdits ECTS o màster universitari o equivalent, no tinguen el títol de doctor/a i estiguen inscrits/es en un programa de doctorat.  
Les funcions seran la realització de tasques d'investigació de caràcter bàsic i elemental amb la supervisió directa de la investigadora o de l'investigador principal, en l'àmbit d'un projecte o línia d'investigació específica i nova que constituïsca el marc en què es realitzarà la seua formació, que s'entendrà finalitzada amb la conclusió del període d'orientació postdoctoral.   
2. Investigador/a júnior  
Es poden subscriure contractes d'investigador/a júnior amb persones que estiguen en possessió de la titulació de doctor/a per a realitzar tasques d'investigació, orientades a l'obtenció pel personal investigador d'un elevat nivell de perfeccionament i especialització, que conduïsquen a la consolidació de la seua experiència professional, així com col·laborar en les tasques de difusió dels resultats d'investigació.   
3. Investigador/a sènior  
Es poden subscriure contractes d'investigador/a sènior amb persones que estiguen en possessió de la titulació de doctor/a per a realitzar tasques d'investigació amb plena autonomia i responsabilitat, de coordinació de projectes d'investigació i realitzar tasques de difusió dels resultats d'investigació. Cada universitat pot establir els requisits d'experiència mínima i altres mèrits que es consideren necessaris per a la seua selecció i contractació.   
4. Les universitats poden mantindre altres categories de personal investigador no doctor, d'acord amb les seues polítiques d'investigació i reglaments vigents a la signatura d'este conveni.   
5. El personal referit en este article pot col·laborar en tasques docents en funció de la figura contractual de què es tracte i de la titulació acadèmica que es posseïsca, de conformitat amb la normativa de cada universitat.   
  
Secció tercera. Personal tècnic de gestió i de suport a la investigació  
  
  
Article 23. Classificació professional  
S'establixen els grups professionals següents:   
Grup A: Dividit en els subgrups A1 i A2, per a l'accés dels quals s'exigix el títol universitari de grau o equivalent i es classifica la pertinença a cada subgrup d'acord amb les responsabilitats de les funcions a exercir i de les característiques de les proves d'accés. Als seus integrants els corresponen les funcions genèriques de nivell superior.   
  
Grup B: Per a l'accés a llocs d'este grup s'exigix estar en possessió del títol de tècnic/a superior de formació professional, i s'hi realitzen labors tècniques d'acord amb la titulació de referència i les de col·laboració tècnica amb les escales o cossos superiors.   
Grup C: Dividit en els subgrups C1 i C2, segons la titulació exigida per al seu ingrés: batxiller o tècnic/a de formació professional, per al Cl, i graduat/ada en educació secundària obligatòria, per al C2, els integrants del qual realitzaran les funcions no assignades als grups superiors.  
  
Article 24. Definició i categories  
1. Es considera personal tècnic, de gestió i de suport a la investigació el personal contractat que col·labora en l'exercici d'activitats vinculades a un projecte, línia d'investigació o de serveis cientificotècnics.   
  
La duració màxima d'estos contractes es podrà ampliar en els termes que preveu l'article 15.1.a de l'Estatut dels Treballadors.   
Este personal pot ser contractat a través de la modalitat de contracte d'activitats cientificotècniques, previst en la Llei 14/2011, o bé a través de les modalitats previstes en l'Estatut dels Treballadors, quan siguen concordes amb la naturalesa de l'activitat a exercir.   
2. Categories  
a) Tecnòleg/òloga superior, grup A, subgrup A1.  
b) Tecnòleg/òloga, grup A, subgrup A2.  
c) Tècnic/a superior, grup B.  
d) Especialista/Oficial, grup C, subgrup C1.  
e) Auxiliar, grup C, subgrup C2.  
  
Secció quarta. Personal tècnic, de gestió i d'administració i serveis  
  
  
Article 25. Categories laborals de personal  
Cada universitat, dins de les seues competències, té autonomia per a classificar els seus llocs de treball en naturalesa laboral o funcionarial. En este sentit, i atenent a això, s'inclouen en este conveni col·lectiu les següents categories de personal d'administració i serveis en règim laboral:   
a) Tècnic/a mitjà/ana de conservació d'estructures anatòmiques humanes, grup A, subgrup A2.  
b) Cap encarregat/ada d'equip, grup A, subgrup A2.   
c) Responsable de manteniment d'àrea, grup C, subgrup C1.   
d) Tècnic/a especialista d'oficis, grup C, subgrup C1.   
e) Oficial d'oficis, grup C, subgrup C1.  
f) Oficial de manteniment, grup C, subgrup C1.  
g) Conductor/a, grup C, subgrup C2.  
h) Auxiliar d'oficis, grup C, subgrup C2.  
  
Capítol VII. Selecció del personal  
  
Article 26. Accés i provisió de llocs de treball  
1. Tots els processos d'accés i de provisió de llocs de treball que es realitzen en les universitats s'han de regir pels principis de publicitat, igualtat, mèrit i capacitat i ajustar-se a la legislació universitària d'aplicació, als estatuts de cada universitat, a la legislació laboral vigent, a este conveni i a les disposicions de les bases de les convocatòries respectives, sense perjudici del que es disposa respecte d'això per al professorat visitant i professorat emèrit.   
2. Les universitats vetlaran perquè, tant en les convocatòries com en el seu desenvolupament, queden garantits els principis de mèrit, capacitat i d'igualtat de tracte i d'oportunitats entre dones i homes, així com la igualtat d'oportunitats de les persones amb diversitat funcional, i adoptaran en el procediment les mesures d'adaptació oportunes a les seues necessitats.  
  
Article 27. Comissions de selecció  
Cada universitat, amb subjecció al marc normatiu aplicable i a la seua normativa interna, formalitzarà la composició de les comissions de selecció, els membres de les quals seran nomenats pel rector o rectora, i tindran una composició equilibrada entre dones i homes, llevat que no siga possible per raons fundades.  
  
Capítol VIII. Jornada de treball, horari i dedicació  
  
Article 28. Jornada de treball  
1. La jornada laboral ordinària s'ha d'establir en funció del que dispose la normativa bàsica que hi siga aplicable i els acords a què s'arribe en matèria de jornada amb les universitats.  
2. La jornada laboral del personal tècnic, de gestió i d'administració i serveis i del personal d'Investigació es farà amb caràcter general de dilluns a divendres en torns de matí o vesprada, sense detriment de les jornades especials que puguen desplegar-se en llocs de treball concrets que necessiten activitat en torns distints, durant els caps de setmana o en dies festius.  
3. Cada universitat negociarà amb la representació sindical, abans de finalitzar cada any, el calendari laboral del següent, que inclourà la distribució anual dels dies de treball, els festius, les jornades especials i qualsevol altra circumstància que siga necessari regular per a fer compatible l'organització del treball amb el calendari acadèmic.  
  
4. Amb caràcter general, el personal investigador i el personal investigador en formació han de tindre la mateixa jornada que la resta del personal inclòs en este conveni.  
5. La dedicació docent del PDI contractat a temps complet per temps indefinit serà la que establisca la legislació vigent o, a falta d'això, serà la mateixa que la del professorat que pertany als cossos docents universitaris. La dedicació docent del professorat ajudant doctor serà l'establida en els contractes vigents a l'entrada en vigor de la Llei orgànica 2/2023, de 22 de març, del sistema universitari, fins a la seua extinció, i no excedirà les 180 hores lectives per curs acadèmic en els contractes realitzats a partir de l'entrada en vigor d'esta norma.  
  
6. Els departaments organitzaran la docència de manera que l'assignació docent del seu professorat no excedisca les 4 hores presencials seguides diàries, a excepció de les pràctiques, procurant que entre l'inici de la primera classe i la finalització de l'última no transcórreguen més de 8 hores. Només es pot obligar a una acumulació màxima de classes del 75 % de les obligacions docents en un semestre. Estos principis poden alterar-se a petició de la persona interessada o quan circumstàncies derivades de l'organització de la docència impedisquen aplicar-los. En cas de produir-se estes alteracions s'informarà anualment el comité d'empresa. Es respectarà el descans diari de dotze hores entre la finalització d'una jornada i l'inici de la següent.   
7. De manera general, l'horari setmanal de docència estarà comprés, de dilluns a divendres, entre les 8 i les 22 hores.  
  
Article 29. Reduccions de jornada  
Pel que fa a les reduccions de jornada, cal ajustar-se al que disposa la normativa autonòmica relativa a la regulació de les condicions de treball del personal funcionari de l'Administració de la Generalitat, amb les adaptacions corresponents que calga adoptar per a la reducció proporcional de la dedicació docent del professorat.   
  
  
Article 30. Adaptacions de jornada  
1. L'horari de permanència obligatòria del personal pot flexibilitzar-se en una hora diària en els supòsits següents:   
a) Els qui atenguen directament persones que requerisquen una dedicació especial.   
b) Els qui atenguen directament fills o filles, o xiquets o xiquetes en acolliment preadoptiu o permanent, de 14 anys o menors d'eixa edat.   
  
c) Els qui tinguen a càrrec seu un/a familiar fins al segon grau per consanguinitat o afinitat, o persona legalment sota la seua guarda o custòdia, amb malaltia greu degudament acreditada amb indicació expressa de la necessitat d'atencions específiques, o amb un grau de discapacitat igual o superior al 65 %.   
d) Per a les treballadores en estat de gestació.   
e) Per al personal que per raó de malaltia llarga o crònica no puga realitzar la seua jornada laboral completa, una situació que cal d'acreditar i, en els casos en què siga revisable, ratificar de forma anual.   
  
2. Esta flexibilitat pot arribar a les dues hores en els casos següents:   
  
a) Els qui atenguen directament fills o filles, així com xiquets o xiquetes en acolliment preadoptiu o permanent, amb diversitat funcional, a fi de conciliar, quan coincidisquen, els horaris dels centres educatius ordinaris d'integració i d'educació especial, així com d'altres centres on estes persones reben atenció, amb els horaris dels llocs de treball.  
b) En el cas de ser pare o mare de família nombrosa, fins al dia en què faça 15 anys el o la menor dels fills o filles.  
c) En el cas de ser pare o mare de família monoparental, fins al dia en què faça 15 anys el o la menor dels fills o filles.  
d) Les treballadores víctimes de violència sobre la dona, amb la finalitat de fer efectiu el seu dret a l'assistència social integral, pel temps que acrediten els serveis socials d'atenció o salut, segons siga procedent.  
e) Les persones treballadores que tinguen la consideració de víctima de violència de gènere, de violència per motiu de l'orientació o identitat sexual, de violència sexual o de violència terrorista tenen dret a la flexibilitat o reducció de la jornada de treball mentre siga necessària per a fer efectiva la seua protecció o el seu dret a l'assistència social integral, ja siga per raó de les seqüeles derivades dels fets patits o per l'amenaça a què es troben sotmeses. A més d'esta flexibilitat, es poden adoptar altres formes d'ordenació del temps de treball, com ara l'adaptació de l'horari o altres que hi siguen aplicables.  
  
f) El personal que es reincorpore al servei efectiu a la finalització d'un tractament de radioteràpia o quimioteràpia pot sol·licitar una adaptació progressiva de la seua jornada de treball ordinària, preferentment en la part d'horari flexible. La universitat pot concedir esta adaptació quan coadjuve a la plena recuperació funcional de la persona o evite situacions d'especial dificultat o penalitat en l'exercici del seu treball. Esta adaptació es pot estendre fins a un mes des de l'alta mèdica i pot afectar fins un 25 % de la duració de la jornada diària o de la dedicació docent, en el cas del professorat, considerant-se com a temps de treball efectiu. La sol·licitud anirà acompanyada de la documentació que aporte la persona interessada per a acreditar l'existència d'esta situació, i la universitat haurà de resoldre sobre esta en un termini de tres dies, després de demanar informe del servei de prevenció, o òrgan competent, que confirme l'oportunitat d'esta mesura en funció del tractament rebut o de les activitats de rehabilitació que s'hagen prescrit. El termini a què es referix el paràgraf anterior es pot ampliar en un mes més quan es justifique la persistència en el seu estat de salut de les circumstàncies derivades del tractament de radioteràpia o quimioteràpia.  
g) Amb caràcter excepcional, i en els mateixos termes indicats, esta adaptació de jornada es pot sol·licitar en processos de recuperació d'altres tractaments d'especial gravetat.  
h) Borsa d'hores per motius de conciliació personal, familiar i laboral. Amb negociació prèvia amb les organitzacions sindicals, en cada universitat es regularà una borsa d'hores de lliure disposició acumulables entre si, de fins a un 5 % de la jornada anual, amb caràcter recuperable en el període de temps que així es determine i dirigida de forma justificada a l'adopció de mesures de conciliació per a l'atenció de majors, persones amb diversitat funcional o discapacitat reconeguda a càrrec i fills o filles menors, en els termes que en cada cas es determinen. En el marc d'esta negociació s'ha de regular el període de temps en què es generarà la possibilitat de fer ús d'esta borsa d'hores, els seus límits i condicions d'acumulació, així com el termini en què s'han de recuperar.   
  
Article 31. Justificació d'absències per malaltia  
1. El personal, en cas d'absències aïllades d'un o dos dies que no donen lloc a una situació d'incapacitat temporal, comunicarà la seua absència i la raó d'esta al responsable de la seua unitat fins a una hora després de l'inici de la jornada, excepte causes justificades que ho impedisquen. Una vegada reincorporat al lloc de treball, es confirmarà per escrit la motivació de l'absència i s'aportarà la justificació corresponent.   
  
2. Els dies d'absència per malaltia o accident que no donen lloc a una situació d'incapacitat temporal comportaran la deducció de retribució prevista en la normativa vigent. Esta deducció no serà aplicable a sis dies al llarg de cada any natural.  
  
Capítol IX. Vacances, permisos i llicències  
  
Secció primera. Vacances  
  
Article 32. Vacances anuals  
El personal té dret al gaudi, durant cada any natural de servei actiu, de vint-i-dos dies hàbils de vacances retribuïdes, o dels dies que corresponguen proporcionalment si el temps de serveis durant l'any és menor. Es té dret, així mateix, a un dia hàbil addicional quan es facen quinze anys de servei, i s'afegirà un dia hàbil més en fer els vint, vint-i-cinc i trenta anys de servei, respectivament, fins a un màxim de 26 dies hàbils per any natural. A estos efectes els dissabtes es consideraran inhàbils, sense perjudici de les adaptacions que s'establisquen per als horaris especials.   
  
Article 33. Període de gaudi de les vacances  
1. Les vacances anuals retribuïdes es gaudiran de manera preferent al mes d'agost, d'acord amb les normes d'organització de cada universitat.   
2. Amb caràcter general, el professorat pot gaudir de les vacances en un altre moment del període no lectiu o lectiu sempre que no tinga obligacions docents i ho permeten les necessitats acadèmiques i l'organització de la institució.  
3. La sol·licitud de gaudi fora del mes d'agost s'ha de tramitar abans del 15 de juny, implica la justificació oportuna i cal que ho permeta el funcionament normal dels serveis. La universitat contestarà acceptant o denegant la sol·licitud en els 15 dies naturals següents, i s'ha de motivar la denegació.  
4. Les vacances es gaudiran, amb l'autorització prèvia i sempre que resulte compatible amb les necessitats del servei, dins de l'any natural i fins al 31 de gener de l'any següent.  
5. El personal pot gaudir d'un mínim de 7 dies de les seues vacances sense necessitat que s'agrupen en períodes mínims de temps.  
6. En tot cas, el personal té dret a gaudir de les vacances dins de l'any natural a què corresponguen, i este dret no pot quedar condicionat per la necessitat del servei.  
7. La denegació del període de vacances sol·licitat requerix escrit motivat.  
  
  
Article 34. Drets relacionats amb les vacances  
El personal té dret:   
a) Al retard de l'inici de les seues vacances si no es poden iniciar com a conseqüència d'incapacitat temporal, permís per part, adopció, guarda amb fins d'adopció o acolliment, permís de paternitat, risc durant la lactància o risc durant l'embaràs, encara que haja acabat l'any natural a què corresponguen i sempre que no hagen transcorregut més de 18 mesos a partir del final de l'any en què s'hagen originat.  
  
b) A la interrupció del període de vacances si hi ha una situació de permís de maternitat, incapacitat temporal, risc durant la lactància o risc durant l'embaràs que impedisquen gaudir-ne, cas en què s'ha de procedir de la mateixa manera que en l'apartat 1.  
c) A l'acomodació del gaudi de les vacances en cas d'embaràs, per tindre un/a fill/a menor de dotze mesos i en cas de separació legal, divorci o viudetat, víctimes de violència de gènere, de violència per motiu de l'orientació o identitat sexual, de violència sexual i d'activitat terrorista, en tot cas amb la justificació prèvia i sempre que no implique perjudici per a la resta del personal destinat en la seua unitat o per a l'activitat de la universitat.  
d) Les persones amb filles i fills menors de 14 anys tenen preferència per a l'elecció del gaudi de vacances durant els períodes escolars no lectius. Així mateix, la preferència d'elecció s'aplicarà al personal que tinga a càrrec seu persones majors de 65 anys o amb diversitats funcionals en situació de dependència.  
e) El personal temporal té dret a l'abonament de la part proporcional de les seues vacances quan cesse abans de completar l'any, i sempre que no haja sigut possible gaudir-ne per raons del servei.  
  
f) En el supòsit de jubilació, els 22 dies hàbils de vacances es gaudiran en proporció al temps treballat durant l'any natural de la jubilació, mentre que els dies addicionals de vacances per antiguitat es podran gaudir íntegrament abans de la data de jubilació, sense que s'aplique el criteri referit de proporcionalitat.  
  
Secció segona. Permisos  
  
Article 35. Permisos  
1. Permís per matrimoni o unió de fet  
El personal pot gaudir de quinze dies naturals i consecutius per raó de celebració del seu matrimoni o inscripció en el Registre d'Unions de Fet de la Comunitat Valenciana o en qualsevol altre registre públic oficial d'unions de fet. Este permís pot acumular-se al període vacacional i no es gaudirà necessàriament a continuació del fet causant, però sempre dins dels 6 mesos següents al matrimoni o inscripció en el Registre d'Unions de Fet de la Comunitat Valenciana.   
  
El personal que gaudisca d'este permís per inscripció en un registre d'unions de fet no podrà gaudir-ne novament en cas de contraure matrimoni posteriorment amb la mateixa persona.   
Així mateix, el personal té dret a permís, tant pel dia de la celebració del seu matrimoni o inscripció de la seua unió de fet, com pel d'un/a familiar dins del segon grau de consanguinitat o afinitat.   
  
Si el lloc en què es realitza la celebració supera la distància de 375 quilòmetres, computats des de la localitat de residència d'este personal, el permís serà de dos dies naturals consecutius.   
2. Permís de la persona progenitora diferent de la mare biològica per naixement, guarda amb fins d'adopció, acolliment o adopció d'un fill o filla.  
Este permís es concedirà en els termes i condicions previstos en l'Estatut Bàsic dels Empleats Públics (EBEP): tindrà una duració de setze setmanes, de les quals les sis setmanes immediates posteriors al fet causant seran en tot cas de descans obligatori. Este permís s'ampliarà en dos setmanes més, una per a cada una de les persones progenitores, en el supòsit de discapacitat del fill o filla, i per cada fill o filla a partir del segon en els supòsits de naixement, adopció, guarda amb fins d'adopció o acolliment múltiples, a gaudir a partir de la data del naixement, de la decisió administrativa de guarda amb fins d'adopció o acolliment o de la resolució judicial per la qual es constituïsca l'adopció.   
  
La persona progenitora que haja de gaudir del permís pot distribuir-lo sempre que les sis primeres setmanes siguen ininterrompudament i immediatament posteriors a la data del naixement, de la decisió judicial de guarda amb fins d'adopció o acolliment o decisió judicial per la qual es constituïsca l'adopció.   
En el cas que les dues persones progenitores treballen i transcorregudes les sis primeres setmanes, el període de gaudi d'este permís es pot dur a terme de manera interrompuda i exercitar-se des de la finalització del descans obligatori posterior al part fins que el fill o la filla faça dotze mesos. En el cas del gaudi interromput es requerirà, per a cada període de gaudi, un preavís de com a mínim 15 dies i es realitzarà per setmanes completes.   
En el cas que s'opte pel gaudi d'este permís després de la setmana setze del permís per naixement, si la persona progenitora que gaudix d'este últim permís ha sol·licitat l'acumulació del temps de lactància d'un/a fill/a menor de dotze mesos en jornades completes, serà a la finalització d'eixe període quan es donarà inici al còmput de les deu setmanes restants del permís de la persona progenitora diferent de la mare biològica.   
Este permís es pot gaudir a jornada completa o a temps parcial, quan les necessitats del servei ho permeten, i en els termes que reglamentàriament es determinen, d'acord amb les regles establides en este article.   
  
En els casos de part prematur i en aquells en què, per qualsevol altra causa, el nounat s'haja de quedar hospitalitzat a continuació del part, este permís s'ampliarà en tants dies com el nounat es trobe hospitalitzat, amb un màxim de tretze setmanes addicionals.   
En el supòsit de defunció del fill o filla, el període de duració del permís no es veurà reduït, llevat que una vegada finalitzades les sis setmanes de descans obligatori se sol·licite la reincorporació al lloc de treball.   
Durant el gaudi d'este permís, transcorregudes les sis primeres setmanes ininterrompudament i immediatament posteriors a la data del naixement, es podrà participar en els cursos de formació que convoque la universitat.   
El temps transcorregut durant el gaudi dels permisos per naixement, adopció, guarda amb fins d'adopció o acolliment, tant temporal com permanent, es computarà com de servei efectiu a tots els efectes, i es garantirà la plenitud de drets econòmics de la funcionària i, si és el cas, de l'altra persona progenitora funcionària, durant tot el període de duració del permís i, si és el cas, durant els períodes posteriors al gaudi d'este, si d'acord amb la normativa aplicable el dret a percebre algun concepte retributiu es determina en funció del període de gaudi del permís.   
El personal que haja fet ús del permís per naixement, adopció, guarda amb fins d'adopció o acolliment, tant temporal com permanent, tenen dret, una vegada finalitzat el període de permís, a reintegrar-se al seu lloc de treball en termes i condicions que no els resulten menys favorables al gaudi del permís, així com a beneficiar-se de qualsevol millora en les condicions de treball a què hagen pogut tindre dret durant la seua absència.   
Als efectes de les disposicions d'este apartat, el terme de mare biològica inclou també les persones trans gestants.  
3. Permís per naixement per a la mare biològica  
Este permís es concedirà en els termes i condicions previstos en l'Estatut Bàsic dels Empleats Públics: té una duració de setze setmanes, de les quals les sis setmanes immediates posteriors al part seran en tot cas de descans obligatori i ininterrompudes. Este permís s'ampliarà en dues setmanes més en el supòsit de discapacitat del fill o filla i per cada fill o filla a partir del segon en els supòsits de part múltiple, una per a cada una de les persones progenitores.   
  
No obstant això, en cas de defunció de la mare, l'altra persona progenitora podrà fer ús de la totalitat o, si és el cas, de la part que reste de permís.   
En el cas que els/les dos/dues progenitors/es treballen i transcorregudes les sis primeres setmanes de descans obligatori, el període de gaudi d'este permís es podrà dur a terme a voluntat d'aquells, de manera interrompuda, i exercitar-se des de la finalització del descans obligatori posterior al part fins que el fill o la filla faça dotze mesos. En el cas del gaudi interromput es requerirà, per a cada període de gaudi, un preavís de com a mínim 15 dies i es realitzarà per setmanes completes.   
Es pot gaudir d'este permís a jornada completa o a temps parcial, quan les necessitats del servei ho permeten i en els termes que reglamentàriament es determinen, d'acord amb les regles establides en este article.   
En els casos de part prematur I en aquells en què, per qualsevol altra causa, el nounat s'haja de quedar hospitalitzat a continuació del part, este permís s'ampliarà en tants dies com el nounat es trobe hospitalitzat, amb un màxim de tretze setmanes addicionals.   
En el supòsit de defunció del fill o filla, el període de duració del permís no es veurà reduït, llevat que una vegada finalitzades les sis setmanes de descans obligatori se sol·licite la reincorporació al lloc de treball.   
Durant el gaudi d'este permís, una vegada finalitzat el període de descans obligatori, es podrà participar en els cursos de formació que convoque la universitat.   
Als efectes de les disposicions d'este apartat, el terme mare biològica inclou també les persones trans gestants.  
4. Permís per adopció, per guarda amb fins d'adopció, o acolliment, tant temporal com permanent  
Este permís es desenvoluparà segons les regles següents:  
a) Tindrà una duració de setze setmanes. Sis setmanes s'han de gaudir a jornada completa de forma obligatòria i ininterrompuda immediatament després de la resolució judicial per la qual es constituïx l'adopció o bé de la decisió administrativa de guarda amb fins d'adopció o d'acolliment.  
b) En el cas que les dues persones progenitores treballen i transcorregudes les sis primeres setmanes de descans obligatori, el període de gaudi d'este permís podrà dur-se a terme de manera interrompuda i exercitar-se des de la finalització del descans obligatori posterior al fet causant fins que el fill o la filla faça dotze mesos. En el cas del gaudi interromput es requerirà, per a cada període de gaudi, un preavís de com a mínim 15 dies i es realitzarà per setmanes completes.  
c) Este permís s'ampliarà en dos setmanes més en el supòsit de discapacitat de la persona menor adoptada o acollida i per cada fill o filla, a partir del segon, en els supòsits d'adopció, guarda amb fins d'adopció o acolliment múltiple, una per a cada una de les persones progenitores.  
  
d) El còmput del termini es comptarà a elecció de la persona progenitora, a partir de la decisió administrativa de guarda amb fins d'adopció o acolliment, o a partir de la resolució judicial per la qual es constituïsca l'adopció sense que en cap cas el/la mateix/a menor puga donar dret a diversos períodes de gaudi d'este permís.  
e) Este permís es pot gaudir a jornada completa o a temps parcial, quan les necessitats de servei ho permeten i en els termes que reglamentàriament es determine, d'acord amb les regles establides en este article.  
  
f) Si és necessari el desplaçament previ dels o de les progenitors/es al país d'origen de la persona adoptada, en els casos d'adopció o acolliment internacional, es tindrà dret, a més, a un permís de fins a dos mesos de duració, i durant este període es percebran exclusivament les retribucions bàsiques. Este permís es pot fraccionar o ser continuat, en funció de la tramitació que es requerisca en el país d'origen de la persona adoptada.  
g) Amb independència del permís de fins a dos mesos previst en l'apartat anterior i per al supòsit previst en eixe paràgraf, el permís per adopció guarda amb fins d'adopció o acolliment, tant temporal com permanent, es pot iniciar fins a quatre setmanes abans de la resolució judicial per la qual es constituïsca l'adopció o la decisió administrativa o judicial d'acolliment.  
h) Durant el gaudi d'este permís es pot participar en els cursos de formació que convoque la universitat.  
i) Els supòsits d'adopció, guarda amb fins d'adopció o acolliment, tant temporal com permanent, previstos en este article són els que així s'establixen en el Codi Civil, i l'acolliment temporal ha de tindre una duració no inferior a un any.  
j) En el cas del PDI, es té dret a una reducció de la dedicació docent proporcional a la duració del permís, amb independència que el període del permís coincidisca o no amb el període lectiu. D'altra banda, si no és possible gaudir de la reducció docent, totalment o parcialment, en el curs acadèmic en què es produïx el permís, esta es podrà gaudir, amb la sol·licitud prèvia, en el curs acadèmic immediatament següent.  
k) Durant el gaudi d'este permís de maternitat, adopció o acolliment es pot participar en els processos de promoció o concursos de provisió de llocs de treball.   
5. Permís per a l'assistència a exàmens prenatals i tècniques de preparació al part, tractaments de fecundació i reunions relacionades amb processos d'adopció, acolliment o guarda amb fins d'adopció, així com reunions de coordinació en centres d'educació especial  
  
Es concediran permisos al personal pel temps indispensable per a l'assistència a la realització d'exàmens prenatals, cursos de tècniques per a la preparació al part, reunions i consultes relacionades amb processos d'adopció o acolliment, o guarda amb fins d'adopció i a reunions de coordinació en els centres d'educació especial a què assistisquen fills o filles amb discapacitat, que hagen de realitzar-se dins de la jornada laboral, així com per a l'assistència a tractaments basats en tècniques de fecundació, sempre que s'acredite que no es poden realitzar en horari d'assistència diferent del de la jornada de treball de la interessada o interessat.   
6. Permís per interrupció de l'embaràs.  
En cas d'interrupció de l'embaràs, la treballadora té dret a sis dies naturals i consecutius a partir del fet causant, sempre que no es trobe en situació d'incapacitat temporal.  
7. Permís per lactància  
Per lactància d'un/a fill/a menor de dotze mesos es té dret a una hora d'absència del treball que es pot dividir en dos fraccions. Este dret es pot substituir per una reducció de la jornada normal pel mateix temps i amb la mateixa finalitat.   
El permís previst en este apartat constituïx un dret individual de les persones treballadores, sense que puga transferir-se'n l'exercici a l'altra persona progenitora, adoptant, guardador o acollidor.   
Així mateix, es pot substituir este permís per 26 dies hàbils d'absència del lloc de treball; dies que es gaudiran de manera consecutiva i a continuació del permís per naixement, adopció, guarda o acolliment o de la persona progenitora diferent de la mare biològica respectiu pel temps de duració previst en este conveni. El gaudi d'este dret no serà obstacle per a una sol·licitud posterior d'excedència per atenció de fills/es, sense perjudici de la regularització d'havers a què, si és el cas, done lloc.  
Este permís s'incrementarà proporcionalment en els casos de part, adopció, guarda amb fins d'adopció o acolliment múltiple.  
8. Permís per naixement de fills o filles prematurs  
En el cas de naixement de fills o filles prematurs o aquells en què, per qualsevol circumstància, estos hagen de quedar-se hospitalitzats després del part, el personal podrà absentar-se durant dues hores diàries del seu lloc de treball, mentre els xiquets o xiquetes estiguen hospitalitzats, sense reducció de les seues retribucions. Així mateix, es té dret a reduir la jornada de treball fins a un màxim de dues hores, amb reducció proporcional de retribucions.  
9. Permís per gestació  
S'establix per a les treballadores en estat de gestació un permís retribuït, a partir del dia primer de la setmana 37 d'embaràs, fins a la data de part. En el cas de gestació múltiple, este permís es pot iniciar el primer dia de la setmana 35 d'embaràs.  
10. Permís per mort, accident o malaltia greu, hospitalització o intervenció quirúrgica sense hospitalització que requerisca repòs domiciliari de familiar  
En cas de mort, accident o malaltia greu o hospitalització, o intervenció quirúrgica sense hospitalització que requerisca repòs domiciliari, d'un/a familiar es té dret als permisos següents:   
a) Si és el cònjuge o familiar de primer grau, per consanguinitat o afinitat, 3 dies hàbils, i 5 si es produïx en localitat distinta de la de residència de la persona sol·licitant.  
b) Si és familiar de segon grau, per consanguinitat o afinitat, 2 dies hàbils, i 4 dies si es produïx en localitat distinta de la de residència de la persona sol·licitant.  
c) Es concedirà permís per malaltia greu quan hi haja hospitalització o siga acreditada per metge competent la gravetat de la malaltia. Este permís es pot concedir cada vegada que s'acredite una nova situació de gravetat.  
d) En els supòsits de malaltia greu, hospitalització en institució sanitària o hospitalització domiciliària de llarga duració, estos dies de permís es poden utilitzar seguits o alternats, a petició del personal.  
e) En el cas que l'hospitalització siga inferior als dies a què per malaltia greu es té permís i no hi ha certificat de gravetat, este permís es reduirà als dies que efectivament el/la familiar de la persona afectada haja estat hospitalitzat/ada.  
f) Els permisos previstos en este apartat són compatibles i no necessàriament consecutius.   
11. Permís per a atenció de fills o filles  
El personal té dret als permisos següents per a l'atenció de fills o de filles, en la forma i circumstàncies que es despleguen en els apartats successius:  
a) Permís per atenció de fill o filla menor, afectat/ada per càncer o una altra malaltia greu. Sempre que les dues persones progenitores, adoptants, guardadores amb fins d'adopció o acollidores de caràcter permanent treballen, es concedirà una reducció de la jornada de treball de com a mínim la meitat i com a màxim el huitanta per cent de la duració d'aquella, per a l'atenció, durant l'hospitalització i el tractament continuat, de la o el menor d'edat afectat/ada per càncer (tumors, melanomes o carcinomes) o per qualsevol altra malaltia greu que implique un ingrés hospitalari de llarga duració i requerisca la necessitat d'atenció directa, contínua o permanent acreditada pels informes de l'òrgan corresponent de l'Administració sanitària i, com a màxim, fins que el/la fill/a o persona que haja sigut objecte d'acolliment faça els 23 anys. A estos efectes, el mer compliment dels 18 anys del fill o filla o de la persona menor subjecta a acolliment permanent o guarda amb fins d'adopció no serà causa d'extinció de la reducció de la jornada, si es manté la necessitat d'atenció directa, contínua i permanent. No obstant això, una vegada fets els 18 anys, es pot reconéixer el dret a la reducció de jornada fins que la persona a càrrec seu en faça els 23 en els supòsits en què el patiment de càncer o malaltia greu haja sigut diagnosticat abans d'arribar a la majoria d'edat, sempre que en el moment de la sol·licitud s'acrediten els requisits establits en els paràgrafs anteriors, excepte l'edat. Així mateix, es mantindrà el dret a esta reducció de jornada fins que la persona a càrrec seu faça 26 anys si, abans d'arribar als 23, acredita, a més, un grau de discapacitat igual o superior al 65 per cent.   
  
  
b) Quan concórreguen en les dues persones progenitores, adoptants, guardadors/es amb fins d'adopció o acollidors/es de caràcter permanent pel mateix subjecte i fet causant les circumstàncies necessàries per a tindre dret a este permís o, si és el cas, puguen tindre la condició de beneficiaris/àries de la prestació establida per a este fi en el règim de la Seguretat Social que se li aplique, es tindrà dret a la percepció de les retribucions integres durant el temps que dure la reducció de la seua jornada de treball, sempre que l'altra persona progenitora, adoptant o acollidora de caràcter preadoptiu o permanent, sense perjudici del dret a la reducció de jornada que li corresponga, no cobre les seues retribucions íntegres en virtut d'este permís o com a beneficiari/ària de la prestació establida per a este fi en el règim de la Seguretat Social que se li aplique. En cas contrari, només es tindrà dret a la reducció de la jornada, amb la consegüent reducció de retribucions.  
  
c) Quan la persona malalta contraga matrimoni o constituïsca una parella de fet tindrà dret al permís qui siga el seu cònjuge o parella de fet, sempre que acredite les condicions per a ser beneficiari/ària.   
  
12. Permís per concurrència a exàmens  
El personal pot gaudir d'un dia per a concórrer a proves selectives per a l'ingrés en l'Administració pública, a exàmens finals i la resta de proves definitives d'aptitud i avaluació en centres oficials, encara que la realització dels exercicis siga compatible amb el desenvolupament de la seua jornada laboral. S'entenen inclosos en este permís els exàmens parcials sempre que tinguen caràcter eliminatori. El gaudi d'este permís es referix al dia de realització del fet causant.  
13. Permís per trasllat del domicili habitual  
El personal té dret a dos dies naturals, més un dia addicional si el nou domicili està en localitat distinta que l'anterior, i a continuació del fet causant, per trasllat del seu domicili habitual, aportant justificant acreditatiu.   
14. Permís per a realitzar funcions sindicals   
Es concediran permisos per a realitzar funcions sindicals, de formació o de representació del personal, en els termes en què s'establix en la normativa vigent.   
15. Permís per raó de violència de gènere sobre la dona treballadora.   
  
Les faltes d'assistència de les víctimes de violència de gènere, totals o parcials, tenen la consideració de justificades pel temps i en les condicions que així ho determinen els serveis socials d'atenció o de salut segons siga procedent. Així mateix, les víctimes de violència de gènere, per a fer efectiva la seua protecció o el seu dret d'assistència social integral, tenen dret a la reducció de la jornada amb disminució proporcional de la retribució, o la reordenació del temps de treball que hi siguen aplicables, en els termes que per a estos supòsits establisca el pla d'igualtat de la universitat. Quan la reducció de jornada siga d'un terç o menys, la dona mantindrà íntegres les seues retribucions.   
  
16. Permisos per danys com a conseqüència de l'activitat terrorista  
Per a fer efectiu el seu dret a la protecció i a l'assistència social integral, els qui hagen patit danys físics o psíquics com a conseqüència de l'activitat terrorista, el seu cònjuge o persona amb anàloga relació d'afectivitat, i els/les fills/es dels / de les ferits/ides i difunts/es, sempre que ostenten la condició de personal laboral i de víctimes del terrorisme d'acord amb la legislació vigent, així com les persones amenaçades en els termes de l'article 5 de la Llei 29/2011, de 22 de setembre, de reconeixement i protecció integral a les víctimes del terrorisme, amb reconeixement previ del Ministeri de l'Interior o de sentència judicial ferma, tenen dret a la reducció de la jornada amb disminució proporcional de la retribució, o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que hi siguen aplicables. Estes mesures s'adoptaran i es mantindran en el temps mentre resulten necessàries per a la protecció i assistència social integral de la persona a qui es concedix, ja siga per raó de les seqüeles provocades per l'acció terrorista o per l'amenaça a què es troba sotmesa, en els termes previstos reglamentàriament.   
  
17. Permís per deures relacionats amb la conciliació de la vida personal, familiar i laboral   
a) El personal pot acudir durant la seua jornada laboral, per necessitats pròpies o de menors, ancians/anes o persones amb diversitat funcional a càrrec seu, a:   
- Consultes, tractaments i exploracions de tipus mèdic durant el temps indispensable per a la seua realització.  
- Reunions de coordinació i tutories dels seus centres d'educació especial.  
- Consultes de suport addicional en l'àmbit sociosanitari.  
b) Així mateix, pot acudir pel temps indispensable durant la seua jornada laboral a consultes, tractaments i exploracions mèdiques del o de la cònjuge o parella de fet, quan s'acredite documentalment la necessitat d'assistir amb acompanyant. Estes absències duraran el temps indispensable per a la seua realització, i es consideraran com a treball efectiu sempre que l'absència es justifique documentalment.  
c) El personal té permís per a absentar-se del seu lloc de treball per a assistir a tutories o qualsevol altre requeriment del centre escolar de les seues filles i fills. Estes absències duraran pel temps indispensable per a la seua realització i es consideraran de treball efectiu sempre que tinguen lloc dins de l'horari laboral i s'acredite que no és possible acudir en horari distint perquè no ho permet el centre escolar.   
18. Permís per compliment d'un deure inexcusable, de caràcter públic i personal  
El personal pot, així mateix, absentar-se del seu lloc de treball pel temps indispensable per al compliment d'un deure inexcusable, de caràcter públic i personal.  
S'entén per deure inexcusable en estos casos els següents:   
a) Citacions de jutjats, tribunals de justícia, comissaries o qualsevol altre organisme oficial.  
b) Compliment dels deures ciutadans derivats de les consultes electorals.  
c) Assistència a les reunions dels òrgans de govern i les seues comissions dependents quan deriven estrictament del càrrec electiu de regidora o regidor, així com de diputada o de diputat.  
d) Assistència com a membre a les sessions d'un tribunal de selecció o provisió, amb nomenament de l'autoritat pertinent.  
e) Compliment d'obligacions que generen a l'interessat o interessada responsabilitat social, civil o administrativa.   
19. Permís per celebració de matrimoni o inscripció d'unió de fet  
  
El personal té dret a permís el dia de la celebració del seu matrimoni o inscripció de la seua unió de fet.   
Així mateix, el personal té dret a permís el dia de la celebració del matrimoni o inscripció de la unió de fet dels seus progenitors/es, els/les progenitors/es polítics/polítiques, germans/anes, germans/anes polítics/polítiques, fills/es, fills/es de la o el cònjuge o parella de fet, nets/es i avis/àvies.   
Si el lloc en què es realitza la celebració supera la distància de 375 quilòmetres, computats des de la localitat de residència d'este personal, el permís serà de dos dies naturals consecutius.   
  
Article 36. Permís per assumptes propis  
1. Es pot gaudir de fins a 6 dies a l'any per assumptes propis o particulars, sense necessitat de motivació o cap justificació, així com de dos dies addicionals en complir el sisé trienni. Este dret s'incrementarà en un dia més per cada trienni complit a partir del huité.   
  
2. El període de gaudi és l'any natural i fins al 28 de febrer de l'any següent.   
3. El personal pot distribuir estos dies a la seua conveniència, amb comunicació prèvia a la persona responsable de cada unitat amb prou antelació, i tenint en compte que la seua absència no provoque una especial dificultat en el desenvolupament normal del treball. La possible denegació serà motivada.   
En tot cas, el personal té dret a gaudir dels dies per assumptes propis dins de l'any natural a què corresponguen, i este dret no pot quedar condicionat per la necessitat d'autorització prèvia prevista en el paràgraf anterior.   
4. Les persones amb filles o fills menors de 14 anys tenen preferència per a l'elecció dels dies per assumptes particulars durant els períodes escolars no lectius. Així mateix, la preferència d'elecció s'aplicarà al personal que tinga a càrrec seu persones majors de 65 anys o amb diversitats funcionals en situació de dependència.   
5. Al personal que no preste servei durant l'any complet li correspon la part proporcional als mesos treballats. Esta previsió no s'aplicarà al supòsit de reingrés després d'haver gaudit d'una excedència per atenció de filles i fills o familiars, situació que s'entén com de treball efectiu.   
  
6. Els dies addicionals d'assumptes propis per antiguitat es poden gaudir íntegrament abans de la data de jubilació, sense que s'aplique el criteri de proporcionalitat previst en l'apartat anterior.  
  
Secció tercera. Llicències  
  
Article 37. Llicència per a assistència a cursos de perfeccionament professional per al personal tècnic, de gestió i d'administració i serveis, i per a personal de suport a la investigació  
La gerència pot concedir fins a cinquanta hores a l'any per a l'assistència a cursos de perfeccionament professional, retribuïdes quan coincidisquen amb l'horari de treball, el curs es trobe homologat i el seu contingut estiga directament relacionat amb el lloc de treball o la carrera professional del personal i no ho impedisquen les necessitats del servei.   
  
Durant els permisos de maternitat, paternitat i excedències per atenció de fills/es o familiars, el personal pot participar en els cursos de formació i perfeccionament.   
  
Article 38. Llicència per estudis per al personal tècnic, de gestió i d'administració i serveis, i personal de suport a la investigació  
  
1. Pot concedir-se al personal llicència de fins a dotze mesos per a la formació en matèries directament relacionades amb la carrera professional en les administracions públiques. L'elecció de la matèria per part de la interessada o interessat ha de ser acceptada per la universitat, i ser d'interés per a la millora en la qualitat i prestació del servei públic.   
  
2. Esta llicència es pot sol·licitar cada cinc anys, sempre que estos s'hagen prestat en servei actiu ininterrompudament.   
3. Durant el temps de gaudi d'esta llicència es té dret a la percepció de les retribucions bàsiques.   
4. En acabar el període de llicència per estudis, el personal beneficiari ha de presentar a l'òrgan competent en matèria de formació una memòria global del treball desenvolupat, així com un certificat acadèmic dels estudis realitzats. La no presentació per part de la beneficiària o el beneficiari de la memòria i el certificat acadèmic corresponent implica l'obligació de reintegrar les retribucions percebudes.   
  
5. Igualment es concedirà esta llicència als qui siguen nomenats personal funcionari en pràctiques que ja estiguen prestant serveis remunerats en una universitat pública valenciana com a personal funcionari de carrera o personal funcionari interí durant el temps que es prolongue el curs selectiu o període de pràctiques, i percebrà les retribucions que corresponguen de conformitat amb la normativa vigent.  
  
  
Article 39. Llicències per a la mobilitat del PDI i del personal d'investigació   
La universitat pot concedir al seu personal docent i investigador llicències per estudi per a col·laborar en tasques docents o d'investigació, o per a millorar la seua formació docent i activitat investigadora en una universitat, entitat, institució o centre nacional o estranger, públic o privat, sempre relacionades amb la seua branca de coneixement i dins de les disponibilitats pressupostàries, i amb la mateixa regulació que les que es concedixen al personal docent dels cossos funcionarials.  
  
A més, al personal docent i investigador i al personal d'investigació els són aplicables les previsions sobre mobilitat del personal d'investigació previstes en la Llei 14/2011.   
  
Article 40. Llicència sense retribució  
1. Per interés particular, es pot concedir amb un informe previ de la unitat de destinació, per un període mínim de 15 dies i sense que el període màxim de la llicència puga excedir sis mesos cada tres anys. Entre una sol·licitud i altres de posteriors ha d'haver-hi almenys un termini de tres dies.   
2. Esta llicència s'ha de sol·licitar, excepte casos excepcionals degudament justificats, amb una antelació mínima de trenta dies a la data de l'inici, i es resoldrà com a mínim amb quinze dies d'antelació a esta data. La denegació ha de ser motivada.   
3. La universitat, mentre dure la llicència sense retribució, mantindrà el personal en alta en el règim de previsió social que corresponga. Així mateix, esta llicència tindrà la consideració de serveis efectivament prestats als efectes de còmput d'antiguitat i consolidació de grau personal.   
4. Per malaltia de familiars. En el cas que la o el cònjuge o familiar fins al segon grau, que habitualment convisquen amb la funcionària o el funcionari, patisquen malaltia greu o irreversible que requerisca una atenció continuada, esta llicència sense sou es pot prorrogar fins a un any a petició de la persona interessada. Als efectes indicats, la malaltia ha de ser acreditada suficientment amb els informes mèdics necessaris. Esta llicència té la consideració de serveis efectivament prestats als efectes de còmput d'antiguitat i consolidació de grau personal.  
  
  
Article 41. Llicència no retribuïda per a perfeccionament professional  
1. Les universitats, a sol·licitud de la persona interessada, pot concedir llicències no retribuïdes, d'una duració màxima de tres mesos a l'any, per a l'assistència a altres cursos de perfeccionament professional no previstos en els articles 47, 48 i 49 d'este conveni, sempre que la gestió del servei i l'organització del treball ho permeten.   
2. La seua concessió requerirà informe favorable del departament, servei o unitat en què presta serveis la persona interessada.  
  
Article 42. Llicència per a participació en programes acreditats de cooperació internacional  
1. Les universitats poden autoritzar llicències per a la participació voluntària, per un període no superior a sis mesos, en missions o programes de cooperació internacional al servei d'organismes internacionals, governs o entitats públiques estrangeres, sempre que conste l'interés de la universitat en la seua participació, així com el de l'organisme, govern o entitat que ho sol·licite.  
2. A la sol·licitud s'ha d'acompanyar la documentació referida al programa en què conste la participació de la persona interessada, així com informe favorable de l'òrgan de la universitat competent en matèria de cooperació internacional.   
3. Durant el temps de duració de la llicència, les retribucions de la persona participant aniran a càrrec de la universitat.   
4. Finalitzada l'activitat voluntària, s'aportarà certificat de l'organisme, govern o entitat que acredite el compliment efectiu de l'activitat.  
  
  
Capítol X. Foment de la formació i de la mobilitat  
  
Article 43. Formació professional  
Les universitats signants d'este conveni es comprometen a elaborar plans de formació que han d'incloure necessàriament les referides al personal laboral; un pla que s'ha de negociar amb la representació de les persones treballadores en el si de la comissió de formació, o òrgan semblant, en l'àmbit de cada universitat.   
  
Article 44. Mobilitat del personal tècnic, de gestió i d'administració i serveis  
1. Poden fer-se canvis provisionals de lloc de treball de personal d'administració i serveis dins del mateix grup i categoria, per resolució motivada de les gerències, oïdes les persones afectades i comunicant-ho als / a les representants dels / de les treballadors/es.  
  
Igualment, les gerències poden adscriure un lloc de treball a una unitat de gestió distinta, amb comunicació prèvia a la representació legal de les persones treballadores, plantejant motivadament el canvi i respectant les condicions de treball de les persones afectades.  
2. Quan s'opere el trasllat de treballadors o treballadores d'una mateixa universitat que exigisca un canvi de residència, ha d'anar precedit d'un període de negociació de com a mínim quinze dies, en els quals s'analitzaran les causes, possibles alternatives i les mesures que puguen pal·liar les conseqüències per al personal afectat, i es fixarà una indemnització.   
  
Article 45. Mobilitat del PDI  
Les necessitats de docència que hagen de ser ateses en campus que impliquen un desplaçament del lloc habitual de treball es cobriran, preferentment, amb el personal que accepte voluntàriament. A més del que es regula en la normativa d'aplicació en cada universitat sobre indemnitzacions per raó del servei, i en funció de la distància al campus on figure el lloc de treball, es compensarà el professorat d'acord amb el que es dispose en la seua normativa interna.   
  
Capítol XI. Estabilitat laboral i promoció professional  
  
Secció primera. Personal docent i investigador  
  
Article 46. Estabilització i promoció professional del professorat contractat  
1. El professorat a temps complet té dret al seu desenvolupament i promoció professional a través d'una carrera docent. Les universitats signants d'este conveni col·lectiu es comprometen a promoure l'estabilitat d'este personal, així com la seua promoció d'acord amb el contingut d'este capítol.   
2. Les mesures que establisquen les universitats en esta matèria tenen com a principal objectiu consolidar una plantilla docent i investigadora de qualitat contrastada i afavorir l'adequat desenvolupament de la carrera del personal docent i investigador, en funció dels seus mèrits, de la normativa vigent i de les disposicions pressupostàries que cada una puga considerar en cada exercici.   
3. Les universitats consideraran les dotacions de places, excepte causes que ho impedisquen, com a màxim durant l'últim any de contracte en el cas de les figures d'ajudant doctor i ajudant.  
  
  
Article 47. Promoció a les figures de PDI contractat a temps complet  
1. Amb ple respecte als principis constitucionals d'igualtat, mèrit i capacitat i seguint els mecanismes legals establits, el PDI contractat a temps complet pot promocionar a altres figures docents de PDI contractat a temps complet sempre que posseïsca els requisits exigibles per a cada figura i se sol·licite la transformació de la plaça.   
  
2. Promoció i estabilització del professorat ajudant doctor. Es pot sol·licitar l'estabilització com a professor/a permanent laboral o titular d'universitat del PDI que ocupe plaça de professorat ajudant doctor si posseïx les exigències legals per a això.   
Les universitats establiran sistemes que faciliten l'estabilitat de la resta de professorat contractat que posseïsca els requisits per a això, atenent les necessitats estructurals del departament.   
3. Els processos de promoció i estabilització previstos en els apartats anteriors estan condicionats a les polítiques de recursos humans de cada universitat, atenent la disponibilitat pressupostària i el marc normatiu en vigor.  
  
Article 48. Promoció als cossos docents universitaris  
Els departaments que, en la seua plantilla, tinguen adscrites places de professorat permanent laboral els/les titulars de les quals estiguen acreditats/ades a professor/a titular d'universitat poden sol·licitar la creació de les places funcionarials corresponents, d'acord amb els criteris i procediments aprovats pel consell de govern de la universitat.   
  
  
Article 49. Promoció del personal d'investigació  
Dins de les polítiques de personal de cada universitat s'estudiaran les mesures que, si és el cas, puguen facilitar la promoció i el desenvolupament professional del personal d'investigació a temps complet.   
  
Secció segona. Personal tècnic, de gestió i d'administració i serveis  
  
  
Article 50. Promoció del personal tècnic, de gestió i d'administració i serveis  
Per mitjà de concurs oposició, quan l'estructura de l'agrupació professional ho permeta, s'oferiran places en torns de promoció interna al personal laboral fix de les universitats que es troben en situació d'actiu, de qualsevol grup, categoria, nivell o perfil professional, en funció de les ofertes d'ocupació pública respectives.  
  
Capítol XII. Règim retributiu  
  
Article 51. Retribucions del PDI  
1. Les retribucions anuals s'abonaran en 14 mensualitats (12 mesos naturals més dos pagues extraordinàries de sou i, si és el cas, triennis, així com complement de destinació i els components del complement específic). El professorat contractat a temps complet serà retribuït pels conceptes de sou, complement de destinació i, si és el cas, triennis, complement específic general, incloent-hi el component singular per exercici de càrrec acadèmic, com també, en les categories que els tinguen reconeguts, el complement de mèrits docents i el complement de productivitat per activitat investigadora.   
2. Els/Les col·laboradors/es contractats/ades a temps parcial, a extingir, seran retribuïts pels conceptes de sou, complement de destinació i, si és el cas, triennis.   
3. De la mateixa manera, el personal docent i investigador contractat pot percebre retribucions derivades de l'aplicació de les disposicions de l'article 60 de la Llei orgànica 2/2023, de 22 de març, del sistema universitari, i les retribucions addicionals en les condicions regulades per cada universitat en els seus ordenaments interns.   
4. El professorat permanent laboral i contractat doctor serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per exercici de càrrec acadèmic, així com el complement de mèrits docents i el complement de productivitat per activitat investigadora. Estes retribucions seran, com a mínim, les següents en còmput anual:   
  
Per a la determinació de les retribucions del professorat permanent laboral en règim de dedicació a temps parcial, s'aplicarà per analogia el que es preveu legalment per al personal funcionari dels cossos docents universitaris en este règim.  
5. El professorat col·laborador serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per exercici de càrrec acadèmic, així com el complement de mèrits docents i el complement de productivitat per activitat investigadora. Estes retribucions seran, com a mínim, les següents en còmput anual:   
El component per mèrits docents del complement específic i el complement de productivitat investigadora es percebran pel mateix import anual i les mateixes condicions que s'apliquen al professorat universitari funcionari per estos conceptes.   
6. El professorat ajudant doctor serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per exercici de càrrec acadèmic. Estes retribucions seran, com a mínim, les següents en còmput anual:  
El professorat ajudant doctor pot adquirir i consolidar una quantitat anual per mèrits docents, valorats per la universitat per les mateixes normes que s'apliquen al component per mèrits docents corresponent a les retribucions del professorat universitari funcionari de nivell 26 de complement de destinació, atenent el que disposa la normativa bàsica de l'Estat en matèria de retribucions del professorat universitari.   
7. El professorat ajudant serà retribuït pels conceptes de sou, complement de destinació i, si és el cas, triennis. Estes retribucions seran, com a mínim, les següents en còmput anual:   
8. El professorat associat serà retribuït pels conceptes de sou i complement de destinació. Estes retribucions seran, com a mínim, les següents en còmput anual:  
  
Dedicació Sou Complement de destinació (CD) Total mensual sou + CD Sou pagues extra Sou anual  
Parcial 6 hores 507,49 € 291,89 € 799,38 € 507,49 € 11.191,31 €   
Parcial 5 hores 422,90 € 243,24 € 666,15 € 422,90 € 9.326,04 €   
Parcial 4 hores 338,32 € 194,59 € 532,91 € 338,32 € 7.460,77 €   
Parcial 3 hores 253,79 € 145,90 € 399,69 € 253,79 € 5.595,66 €   
  
  
El professorat associat percebrà un complement d'antiguitat per cada període de tres anys de serveis prestats en la universitat corresponent, sense perjudici del que preveu la legislació bàsica estatal en matèria d'incompatibilitats del personal al servei de les administracions públiques. El complement d'antiguitat començarà a meritar-se a partir del dia 1 del mes en què es complisca cada període de tres anys i es percebran, a partir d'eixe moment, en totes les mensualitats i en les pagues extraordinàries. Els imports anuals a percebre per este complement seran les següents, en funció del règim de dedicació laboral pel qual estiguera contractat en el moment del seu reconeixement:  
  
Dedicació 6 hores 348,57 €   
Dedicació 5 hores 290,27 €   
Dedicació 4horas 229,95 €   
Dedicació 3 hores 174,38 €   
Professorat Ciències de la Salud 174,38 €   
  
  
9. El professorat substitut serà retribuït pels conceptes de sou i complement de destinació. Estes retribucions seran, com a mínim, les següents en còmput anual:   
10. El professorat visitant serà retribuït pels conceptes de sou i complement de destinació. Estes retribucions seran, com a mínim, les següents en còmput anual:  
  
Dedicació Sou Complement de destinació (CD) Sou anual  
Temps complet 14.427,10 € 11.738,00 € 26.165,10 €   
Parcial 6 hores 5.263,18 € 2.608,59 € 7.871,77 €   
Parcial 5 hores 4.386,41 € 2.174,03 € 6.560,44 €   
Parcial 4 hores 3.509,64 € 1.739,48 € 5.249,12 €   
Parcial 3 hores 2.631,59 € 1.303,65 € 3.935,24 €   
  
  
11. Les universitats poden establir en la classificació de cada plaça corresponent al professorat associat i al professorat visitant, amb el règim de dedicació que s'indica, i en funció de les seues condicions particulars, un complement específic, que s'abonarà en 12 mensualitats i que en cap cas excedirà les quanties anuals següents:   
  
  
Professorat associat  
Temps parcial 6 hores o dedicació màxima legal 1.574,61 €   
Professorat visitant  
Temps complet 6.441,58 €   
Temps parcial 6 hores 1.574,61 €   
  
  
12. No obstant les disposicions dels apartats anteriors, les retribucions del professorat visitant a qui s'aplique no poden excedir els límits retributius establits en la normativa vigent en matèria d'incompatibilitats del personal al servei de les administracions públiques.   
  
13. Les retribucions anuals dels / de les professors/es emèrits/es que contracten laboralment les universitats, pels conceptes de sou, que s'abonarà en 14 mensualitats, d'acord amb el règim de dedicació i en còmput anual, seran les següents:   
  
Professorat emèrit Sou  
Temps complet 22.798,60 €   
Temps parcial 6 hores 9.838,75 €   
Temps parcial 3 hores 4.919,38 €   
  
  
Les retribucions dels / de les professors/es emèrits/es estaran subjectes a les condicions de compatibilitat amb la pensió de jubilació que establisca la legislació aplicable.   
  
Article 52. Retribucions del personal tècnic, de gestió i d'administració i serveis  
El personal d'administració i serveis serà retribuït, en funció de la classificació dels seus llocs de treball, atenent les taules que anualment aprove el Consell per al seu personal.   
  
Article 53. Retribucions del personal d'investigació  
1. El personal d'investigació serà retribuït en funció del que preveuen les corresponents convocatòries o programes d'actuació. En el cas que les diferents figures tinguen una referència normativa a un altre tipus de contracte s'adequarà la retribució a la que corresponga normativament a estes últimes.   
2. El personal d'investigació serà retribuït, almenys, amb les quantitats anuals següents:   
a) Doctors/es: 20.000,00 €  
b) Titulats/ades universitaris/àries no doctors/es: 18.500,00 €  
c) Un altre personal contractat: 16.000,00 €  
  
Article 54. Estructura retributiva del personal d'investigació  
La retribució del personal d'investigació serà la que figure en les convocatòries corresponents, sense que puguen ser inferiors a les establides per a cada grup professional de referència en concepte de sou (base), referit a 14 mensualitats, sense perjudici de la subscripció de contractes en què els salaris s'abonen en dotze mensualitats amb les pagues extraordinàries prorratejades.   
El personal que desenvolupe la seua tasca a temps complet, d'acord amb la normativa interna de cada universitat, pot ser retribuït amb un complement de productivitat per especial rendiment en activitats d'investigació relacionades amb l'objecte del seu contracte.   
Igualment, poden rebre un complement per participació en activitats de formació de postgrau, i en este cas no poden superar les 75 hores de col·laboració anuals, i sempre que les activitats esmentades estiguen relacionades amb les matèries de la seua activitat d'investigació. L'import màxim a percebre per estos complements no pot excedir el 30 % del seu salari íntegre.  
  
Capítol XIII. Extinció i suspensió dels contractes de treball  
  
Article 55. Extinció dels contractes  
A més de les causes d'extinció previstes en la normativa vigent per a cada figura contractual, els contractes s'extingiran en els supòsits i condicions establits en l'Estatut dels Treballadors.   
  
Article 56. Suspensió amb reserva de lloc  
El personal laboral inclòs en l'àmbit d'aplicació del Conveni col·lectiu té dret a la suspensió del contracte de treball en els supòsits establits en l'Estatut dels Treballadors en els termes i d'acord, si és el cas, amb les limitacions vigents en cada moment.   
  
Article 57. Excedència voluntària per interés particular  
1. L'excedència voluntària per interés particular es pot sol·licitar pel personal amb contracte laboral amb una antiguitat d'un (1) any en la universitat respectiva, per un termini no menor a quatre (4) mesos. Este dret només es pot exercitar una altra vegada pel mateix treballador o treballadora si han transcorregut quatre (4) anys des del final de l'excedència anterior.   
2. Els reingressos procedents de la situació d'excedència voluntària es realitzaran en les mateixes condicions establides per al personal funcionari.  
  
Article 58. Excedència forçosa  
L'excedència forçosa es pot instar pel personal amb contracte laboral en les mateixes condicions i amb els mateixos efectes que la normativa establix per a la situació de serveis especials del personal funcionari, amb la limitació de la vigència del contracte.   
  
Article 59. Altres tipus d'excedència  
1. L'excedència voluntària per agrupació familiar i l'excedència per raons de violència de gènere, de violència per motiu de l'orientació o identitat sexual o violència sexual poden ser sol·licitades pel personal amb contracte laboral en les mateixes condicions i amb els mateixos efectes que la normativa establix per a estes situacions per al / a la funcionari/ària.   
2. El personal laboral subjecte a este conveni té dret a un període d'excedència no superior a tres (3) anys, condicionat per la duració del contracte, per a atendre cada descendent, tant quan ho siga per naturalesa com per adopció o per delegació de guarda o per acolliment familiar temporal, a comptar de la data de naixement o, si és el cas, de la resolució judicial o administrativa d'adopció, delegació de guarda o acolliment.  
3. Igualment, el personal acollit a este conveni té dret a un període d'excedència no superior a dos (2) anys per a atendre un/a familiar que es trobe a càrrec seu, fins al segon grau de consanguinitat o afinitat, que, per raons d'edat, accident, malaltia o discapacitat, no es puga valdre per si mateix/a i no exercisca activitat retribuïda.   
  
4. En les excedències regulades en els apartats 2 i 3 el període d'excedència serà únic per cada subjecte causant. Quan un nou subjecte causant done origen a una nova excedència, l'inici del període d'esta posarà fi al que es gaudia.   
El temps de permanència en esta situació serà computable als efectes d'antiguitat, carrera i drets en el règim general de la Seguretat Social. El lloc de treball exercit es reservarà durant el temps de permanència en esta situació.  
  
Capítol XIV. Jubilació  
  
Article 60. Edat de jubilació  
1. És procedent la jubilació voluntària quan el personal laboral posseïsca els requisits i les condicions establits en el règim de Seguretat Social que li siga aplicable.   
2. La jubilació forçosa es declararà d'ofici en complir l'edat legalment establida en la Llei general de la Seguretat Social.   
3. L'edat de jubilació establida en l'apartat anterior es considerarà sense perjudici que el personal puga completar el període mínim de cotització exigible per a causar dret a pensió de jubilació, en el supòsit del qual la jubilació es produirà en completar eixe personal el dit període de carència.  
  
Article 61. Jubilació parcial  
El personal inclòs en l'àmbit d'este conveni col·lectiu que preste serveis a temps complet pot acollir-se a la jubilació parcial en els termes establits en la Llei general de Seguretat Social.  
  
  
Capítol XV. Assistència i acció social  
  
Article 62. Assistència i acció social  
Cada una de les universitats signants d'este conveni negociarà, si el marc normatiu que estiga vigent ho permet, amb els seus representants sindicals la constitució d'un fons d'ajuda social. El contingut de l'acord ha d'incloure necessàriament text de la convocatòria, abast, quantia de les ajudes i conceptes protegits.   
  
  
Capítol XVI. Igualtat d'homes i dones  
  
Article 63. Principis generals  
Les universitats valencianes es comprometen a establir mesures orientades a corregir tota situació que puga generar al seu personal situacions de discriminació per raó de sexe, gènere, ètnia, grup social, nacionalitat i/o identitat sexual, expressió de gènere o diversitat familiar. Per a això, assumixen treballar de forma coordinada i implantar propostes correctores a través dels seus plans d'igualtat (amb renovació periòdica), protocols i programes específics d'actuació, amb la finalitat següent:   
a) Eliminació de totes les formes de discriminació.   
b) Establiment de protocols per a la prevenció i actuació en els supòsits d'assetjament sexual i per raó de sexe, discriminació per gènere, discriminació per diversitat afectivosexual i discriminació per identitat i/o expressió de gènere.   
c) Vetlar perquè les condicions de treball responguen als principis de no-discriminació, concentrant-se en la identificació i eliminació de les barreres que evidencien indicis de desigualtat d'oportunitat en l'accés a l'ocupació, a la formació, a la promoció professional i a les condicions de treball, incloses les prestacions, retribucions, l'acomiadament i l'itinerari de la carrera professional.   
d) Promoure accions orientades a la consecució d'un equilibri de gènere en totes les categories laborals, oferint un informe sobre les accions establides, el nivell de consecució i, si és el cas, les mesures correctores aplicades.  
  
Article 64. Prova d'actuacions discriminatòries  
1. D'acord amb la normativa vigent, en els procediments en què les al·legacions de la part actora es fonamenten en actuacions discriminatòries, per raó de sexe, correspondrà a la persona demandada provar l'absència de discriminació en les mesures adoptades i la seua proporcionalitat.   
2. El que establix l'apartat anterior no serà aplicable als processos penals.  
  
Article 65. Violència de gènere, violència per motiu de l'orientació o identitat sexual o violència sexual  
En els supòsits de reducció de jornada per causa de violència de gènere, de violència per motiu de l'orientació o identitat sexual o violència sexual, i sempre que no supere el 50 % d'esta, la universitat mantindrà la retribució completa durant un termini màxim de 12 mesos.  
  
  
Capítol XVII. Seguretat i salut laboral  
  
Article 66. Aspectes generals  
1. Els plans d'actuació de les universitats en matèria de seguretat i salut laboral incidiran en el benestar dels treballadors i de les treballadores i en les condicions adequades per a l'exercici dels llocs de treball, i desplegaran estos plans per mitjà de la implantació de programes específics.   
2. Les condicions físiques i ambientals en què el personal de les universitats desplega el seu treball s'han d'analitzar sempre que es detecten condicions nocives per als treballadors i les treballadores de qualsevol unitat, i s'ha d'estimar convenient la implantació d'un sistema que, de forma metòdica, avalue les condicions de treball amb la major amplitud possible, i es permeta promoure l'ensenyament i la divulgació de mesures de salut i seguretat, detectar els riscos que es puguen produir, estudiar les mesures a adoptar per a evitar-los i realitzar un seguiment de l'adopció d'estes mesures.   
3. Cada universitat arbitrarà els mecanismes de caràcter preventiu a través de l'estudi de les causes de les baixes, la seua extensió i les mesures adequades a fi de reduir-ho; en tot cas, amb la periodicitat que s'establisca, es facilitaran als comités de seguretat i salut les dades de les causes de les baixes relacionades amb les dades d'antiguitat, professió, edat, sexe i tipus, a fi de poder avaluar amb rigor l'impacte de l'exercici del treball en les situacions d'incapacitat temporal.  
  
  
Article 67. Deure de les universitats i de les persones treballadores en matèria de prevenció de riscos laborals  
1. En tot allò referent a seguretat i salut laboral caldrà ajustar-se a les disposicions d'este conveni, que s'ha d'alinear amb els plans de prevenció que establisca cada universitat, d'acord amb el que disposa la normativa en matèria de prevenció de riscos laborals.   
2. Cada universitat vetlarà per la seguretat i la salut del personal en tots els aspectes relacionats amb el treball.   
3. Les persones que presten serveis en les universitats estaran obligades a respectar i complir les normes que s'establisquen sobre prevenció de riscos i salut laboral, de conformitat amb el que preveuen la normativa en matèria de prevenció de riscos laborals i els plans de prevenció de cada universitat, amb especial consideració a la utilització dels equips de protecció individual.  
  
Article 68. Ordenació de l'acció preventiva  
1. L'acció preventiva en cada universitat estarà constituïda pel conjunt coordinat d'activitats i mesures preventives establides de conformitat amb els principis generals enunciats en la normativa en matèria de prevenció de riscos laborals i integrats en els seus plans de prevenció.   
  
2. En l'avaluació dels riscos per a la seguretat i salut dels treballadors i les treballadores es prendran en consideració tant els seus indicadors de salut com la informació que siga procedent per a realitzar esta avaluació.   
3. En tot cas, la metodologia per a l'avaluació de riscos es realitzarà per cada universitat informant prèviament el comité de seguretat i salut.  
  
  
Article 69. Formulació de l'activitat preventiva  
L'activitat preventiva es planificarà anualment en cada universitat, i comprendrà els estudis i projectes necessaris per a:   
a) Elaborar l'avaluació de riscos de cada universitat que, entre altres qüestions, haurà de determinar la procedència de realitzar estudis epidemiològics en el seu àmbit.  
b) Definir els riscos més significatius per la seua gravetat i la seua freqüència.  
c) Posar en pràctica sistemes o mesures eficaces de prevenció davant seu.  
d) Millorar el medi ambient del treball.  
e) Adaptar els locals i els llocs de treball en la mesura que s'entenga necessari.   
S'inclourà així mateix en els programes d'actuació el seu control i seguiment, així com les mesures de formació i d'informació que es consideren pertinents.   
  
Article 70. Comité de seguretat i salut  
El comité de seguretat i salut és l'òrgan paritari i col·legiat de participació destinat a la consulta regular i periòdica de les actuacions de l'empresa en matèria de prevenció de riscos. Este òrgan serà únic per a tot el personal que presta serveis en cada universitat. Estarà format pels / per les delegats/ades de prevenció, d'una banda, i per l'Administració d'una altra, en nombre igual al dels / de les delegats/ades de prevenció.   
  
Els/Les delegats/ades de prevenció, que poden no ser membres del comité d'empresa, seran nomenats per les organitzacions sindicals amb presència en el comité d'empresa.   
És objectiu prioritari del comité de seguretat i salut no sols la prevenció de riscos professionals, sinó la promoció de la millora de les condicions de treball, en què caldrà tindre en compte els treballadors i les treballadores i el seu medi laboral.   
  
Article 71. Mesures de protecció personal i equips de treball  
Les universitats proporcionaran a cada treballador/a els equips de protecció individual adequats per a l'exercici de les seues funcions. Els que reben els equips de protecció individual esmentats seran responsables del seu ús efectiu.   
L'avaluació del tipus dels equips de treball i mitjans de protecció es realitzarà pel servei de prevenció de cada universitat, tenint en compte les condicions del mapa de riscos i en funció de les necessitats que s'estimen en cada un dels llocs de treball. Estos equips de treball i mitjans de protecció han d'estar en condicions d'ús suficients per a la finalitat perseguida, per la qual cosa és procedent reposar-los quan patisquen algun deteriorament que pose en risc la seguretat i/o la salut del / de la treballador/a, i informar-ne el comité de seguretat i salut.   
  
  
Article 72. Revisions mèdiques  
La vigilància periòdica de la salut a què estan obligades les universitats només es pot dur a terme quan la persona treballadora preste el seu consentiment, llevat del cas de les excepcions previstes en la normativa en matèria de prevenció de riscos laborals.  
Es practicaran revisions mèdiques:   
a) Almenys cada dos anys, i anualment per als grups de risc, de conformitat amb els criteris que establisca cada universitat.  
b) Específica al personal que per la seua activitat o les seues circumstàncies es considere necessari pel servei de prevenció.  
c) A tot/a treballador/a amb un període de baixa per malaltia prolongat que els serveis de prevenció estimen apropiat fer un seguiment de la salut.  
d) A tot el personal de nou ingrés abans d'incorporar-se al seu lloc de treball.   
De l'expedient mèdic es mantindrà el degut sigil professional respecte de la informació a què es tinga accés, així com qualsevol dada relacionada amb la salut gestionada per qualsevol servei de les universitats.   
  
Article 73. Protecció a la maternitat  
1. L'avaluació dels riscos ha de comprendre la determinació de la naturalesa, el grau i la duració de l'exposició de les treballadores en situació d'embaràs o part recent a agents, procediments o condicions de treball que puguen influir negativament en la seua salut o en la del fetus. Si els resultats de l'avaluació revelen un risc per a la seguretat i la salut o una possible repercussió sobre l'embaràs i la lactància, la universitat adoptarà les mesures necessàries per a evitar l'exposició a este risc a través de l'adaptació que siga procedent.   
2. Quan l'adaptació de les condicions o del temps de treball no resulte possible, o si a pesar d'esta adaptació les condicions d'un lloc de treball poden influir negativament en la salut de la treballadora embarassada o del fetus, segons informe del servei de prevenció de cada universitat, es destinarà temporalment a la treballadora a un lloc de treball o funció compatible amb el seu estat.   
3. En el cas que, inclús aplicant les regles assenyalades en l'apartat anterior, no existira lloc de treball o funció compatible, la treballadora podrà ser destinada, a petició pròpia, a un lloc no corresponent al seu grup o de categoria equivalent, conservant el dret a la percepció del conjunt de retribucions del seu lloc d'origen.   
4. En cas que no siga possible esta alternativa, el servei de prevenció de cada universitat remetrà l'expedient a la seua mútua d'accidents de treball i malaltia professional per a l'aplicació del procediment de risc d'embaràs o lactància.   
5. El canvi de lloc o funció es durà a terme de conformitat amb els criteris que s'apliquen en els casos de mobilitat funcional i tindrà efectes fins al moment en què l'estat de salut de la treballadora permeta la seua reincorporació al lloc anterior.   
6. El que disposen els apartats anteriors serà també d'aplicació durant el període de lactància, si les condicions de treball poden influir negativament en la salut de la dona o del fill o filla, i així ho certifica el/la facultatiu/iva que assistisca a la treballadora. La lactància natural es considerarà igualment situació protegida als efectes de sol·licitud de prestació econòmica per risc.  
  
Article 74. Medi ambient laboral  
1. Cada universitat procurarà que el desenvolupament de les activitats investigadores, docents i administratives que es despleguen en les seues dependències es realitzen de manera que no impliquen danys a les persones ni a l'entorn, i per això evitaran l'emissió indiscriminada d'abocaments, fums i residus químics que contravinguen les normes mediambientals en la matèria.   
2. Es poden establir òrgans propis o concertats per a auditar l'ús adequat de les instal·lacions en relació amb el medi ambient. Igualment, es poden posar en marxa, dins de les possibilitats pressupostàries, programes de correcció de les deficiències que puguen detectar-se.  
  
  
Article 75. Situacions d'assetjament moral, assetjament sexual, assetjament per raó de sexe i per orientació sexual i identitat de gènere  
1. Tot el personal té dret a rebre un tracte correcte, respectuós i digne, que siga d'acord amb la seua intimitat i amb la seua integritat física i moral, i no pot estar sotmés, en cap circumstància, a tractes degradants, humiliants o ofensius.   
2. Els serveis de prevenció de cada universitat inclouran entre els seus protocols el d'avaluació i actuació davant de riscos psicosocials per a detectar possibles situacions que puguen generar conductes d'assetjament.   
3. Així mateix, cada universitat ha d'aprovar un protocol per a la prevenció i actuació davant de l'assetjament sexual, per raó de sexe, per orientació sexual i identitat de gènere.  
  
Capítol XVIII. Règim disciplinari  
  
Article 76. Disposicions generals  
En matèria disciplinària, el personal laboral es regirà pel que establix este conveni col·lectiu, l'Estatut dels Treballadors, l'Estatut Bàsic de l'Empleat Públic i la legislació laboral que hi és aplicable, així com la normativa autonòmica que regule esta matèria.  
  
  
Capítol XIX. Solució de conflictes  
  
Article 77. Solució de conflictes  
De conformitat amb el que disposa l'Estatut dels Treballadors, els conflictes derivats de l'aplicació i interpretació amb caràcter general d'este conveni col·lectiu els resoldrà la Comissió Paritària d'Interpretació, Estudi i Vigilància (CIEV), tal com es preveu en el capítol III d'este conveni, i en funció del que establix l'acord de solució extrajudicial de conflictes laborals vigent a la Comunitat Valenciana.  
  
  
Capítol XX. Drets de representació  
  
Article 78. Dret de reunió  
Els/Les treballadors/es gaudiran del dret de reunió en assemblees segons el que preveu la legislació aplicable, amb notificació prèvia a l'Administració de les universitats.   
En tot moment es garantirà el manteniment dels serveis mínims que hagen de realitzar-se durant la celebració de les assemblees.   
  
  
Article 79. Drets de les seccions sindicals  
Les seccions sindicals dels sindicats més representatius en cada universitat, constituïdes com a tals, tenen els drets següents:   
  
a) Disposar, d'acord amb les disposicions de la normativa vigent, de locals adequats on desenvolupar la seua activitat. Si les disponibilitats d'espai i/o pressupostàries ho permeten, es procurarà que cada secció sindical accedisca a locals d'ús exclusiu.  
b) Nomenar delegats/ades sindicals tal com disposa la legislació en matèria de llibertat sindical, i si esta ho permet, segons els acords propis que es puguen adoptar en el si de cada universitat.  
c) Les persones delegades sindicals, en el supòsit que no formen part del comité d'empresa, tenen les mateixes garanties que les que estiguen previstes per als seus membres, de conformitat amb la legislació vigent, així com les mateixes condicions recollides en els acords propis de cada universitat.  
d) Les universitats posaran a la disposició de les seccions sindicals que hagen obtingut representació en el o els comités d'empresa d'una eina d'enviament de correus electrònics de les mateixes característiques que utilitzen estes en la seua comunicació institucional, que substituirà els taulers d'anuncis que disposa la legislació.  
  
  
Article 80. Funcions de les persones delegades sindicals  
Són funcions de les persones delegades sindicals les següents:   
a) Representar i defensar els interessos del sindicat a qui representa i dels / de les seus/seues afiliats/ades i servir d'instrument de comunicació entre la seua central sindical i l'Administració universitària.  
  
b) Assistir a les reunions del comité d'empresa i dels comités de seguretat i salut, amb veu però sense vot.  
c) Tindran accés a la mateixa informació i documentació que l'empresa ha de posar a disposició del comité d'empresa, i estan obligats/ades a guardar sigil en les matèries en què legalment siga procedent. Posseiran les mateixes garanties i drets reconeguts per la llei i este conveni a les persones membres del comité d'empresa.  
d) Seran oïdes en el tractament dels problemes de caràcter col·lectiu que afecten els/les treballadors/es en general i els/les afiliats/ades al sindicat.  
e) Seran, així mateix, informades i oïdes amb caràcter previ en els casos següents:   
e.1) Sobre els acomiadaments i la resta de sancions per faltes greus dels seus afiliats/ades.  
e.2) En matèria de reestructuració de plantilles, regulacions d'ocupació, trasllats de treballadors/es quan prenga caràcter col·lectiu o individual o del centre de treball en general i sobretot projecte o acció de la universitat que puga afectar substancialment els interessos dels / de les treballadors/es.  
f) En matèria de reunions, les parts, pel que fa al procediment, ajustaran la seua conducta a la normativa legal vigent.  
  
Article 81. Drets i deures del comité d'empresa, delegat/ada de personal i delegat/ada sindical  
Els comités d'empresa i delegats/ades de personal tenen, com a mínim, els drets següents:   
a) Les persones membres de comités d'empresa i delegats/ades de personal disposaran de temps retribuït per a realitzar les funcions conduents a la defensa dels interessos dels / de les treballadors/es que representen. Les hores mensuals per a cobrir esta funció es fixaran d'acord amb l'escala que s'arreplega en l'Estatut dels Treballadors o els acords propis de cada universitat.  
b) Quan per la funció de representació o tasca sindical haja d'absentar-se del lloc de treball haurà de notificar-ho per escrit a la persona responsable del seu centre o servei amb 48 hores d'anticipació perquè es puga preveure el seu funcionament, prenent com a referència el torn de la persona treballadora implicada. En casos sobrevinguts i urgents, la notificació haurà de fer-se en el moment de presentar-se la necessitat, sempre que puga ser justificable. La notificació contindrà, almenys, la duració estimada de l'absència. En tot cas, la notificació ha d'anar acompanyada de convocatòries, citació o avalada a posteriori per la secció sindical o comité d'empresa corresponent. Cada universitat elaborarà l'imprés corresponent per a exercir l'adequat control del minutatge utilitzat a càrrec del corresponent crèdit horari assignat a cada persona.  
  
c) No s'inclourà en el còmput d'hores les actuacions i reunions dutes a terme per iniciativa de la universitat.  
d) Les persones representants dels treballadors i les treballadores que intervinguen en la negociació del conveni estan dispensats a l'assistència al lloc de treball durant les jornades d'esta negociació.  
  
e) Es facilitarà a cada comité d'empresa i/o a les persones delegades de personal una eina de distribució de correu electrònic de les característiques descrites en l'article d'este conveni que regula els drets de les seccions sindicals, sota la seua responsabilitat, perquè col·loquen els avisos i les comunicacions que hagen d'efectuar i s'estimen pertinents.  
  
f) Les persones treballadores tenen dret, si així ho sol·liciten, que se'ls descompte en nòmina l'import de la quota sindical del sindicat a què estiguen afiliades.  
g) Les despeses de desplaçament originades per la negociació del Conveni col·lectiu, originades a les representacions sindicals, s'imputaran a la partida pressupostària que cada universitat haja assignat als òrgans de representació sindical corresponents.   
  
Article 82. Acumulació del crèdit horari  
L'acumulació de crèdits horaris es realitzarà en funció dels acords que adopten en cada una de les universitats amb la representació de les seues persones treballadores, que en tot cas permetran l'acumulació amb les persones representants de les juntes de personal i les delegades sindicals, amb els límits establits en la normativa vigent aplicable.  
  
  
Disposició addicional primera  
  
El que preveu l'articulat d'este conveni que faça referència a les víctimes de violència de gènere, de violència per motiu de l'orientació o identitat sexual o violència sexual serà també d'aplicació a les víctimes de violència domèstica o intrafamiliar.   
  
Disposició addicional segona  
  
Les disposicions contingudes en este conveni seran adaptades en funció de l'actualització de les normes d'àmbit estatal o autonòmic que hi puguen ser aplicables.   
  
Disposició addicional tercera  
  
En l'àmbit de cada universitat, es negociarà la classificació dels llocs de treball del personal laboral fix que no tinguen un lloc equivalent com a funcionari.  
  
Disposició transitòria primera  
  
Es declaren a extingir les categories següents:   
  
  
Analista programador/a A2   
Tècnic/a mitjà de laboratori A2   
Tècnic/a mitjà del personal de l'àrea d'informàtica A2   
Tècnic/a de gestió de la investigació A2   
Tècnic/a especialista C1   
Gestor/a administratiu/iva C1   
Oficial de laboratori C1   
Auxiliar administratiu/iva C2   
Auxiliar de serveis bibliogràfics C2   
Auxiliar de serveis C2   
Auxiliar de serveis tècnics i laboratoris C2   
Bidell/a C2   
  
  
Disposició transitòria segona.   
Promoció i estabilització d'ajudants  
  
Es podrà sol·licitar la promoció a professor/a ajudant doctor/a del PDI que ocupe plaça d'ajudant si posseïx les exigències legals per a això, encara que no s'haja esgotat el termini màxim del contracte.  
  
  
  
ANNEX  
  
REGLAMENT DE FUNCIONAMENT DE LA COMISSIÓ D'INTERPRETACIÓ, ESTUDI I VIGILÀNCIA DEL CONVENI DEL PERSONAL LABORAL DE LES UNIVERSITATS PÚBLIQUES DE LA COMUNITAT VALENCIANA  
  
COMPOSICIÓ  
La composició serà la prevista en l'article 9 del Conveni col·lectiu.  
  
A les reunions que se celebren poden assistir els/les assessors/es previstos en article 9 del Conveni, que actuaran amb veu però sense vot; els noms dels / de les assistents en qualitat d'assessors/es han de ser comunicats amb prou antelació a la Secretaria de la CIEV.  
Igualment, poden assistir a les reunions aquelles persones que les parts consideren convenient pels assumptes que calga debatre, complint la mateixa regla de comunicació prèvia a la Secretaria.  
  
REUNIONS  
Perquè les reunions de la CIEV queden formalitzades vàlidament és necessària la presència de la majoria absoluta de la representació de cada una de les parts.   
  
FUNCIONS  
La Comissió assumirà les funcions d'interpretació, estudi i vigilància d'allò que s'haja pactat, tal com s'expressa en l'article 10 del Conveni col·lectiu, i aquelles altres que en este instrument jurídic se li puguen assignar.   
  
RÈGIM DE CONVOCATÒRIES  
La Comissió es reunirà amb caràcter ordinari una vegada al trimestre, llevat que conste que no hi ha assumptes a tractar, i de manera extraordinària a petició almenys d'un terç de qualsevol de les parts; en este cas, la Presidència ha de fer la convocatòria en un termini màxim de 7 dies laborables des de la data en què es registre la petició.   
Esta petició de convocatòria ha d'anar acompanyada de la proposta d'orde del dia i de la documentació justificativa corresponent.   
Entre la data de la convocatòria i la de la reunió hi ha d'haver entre 7 i 20 dies. La convocatòria es realitzarà a les centrals sindicals de conformitat amb les dades aportades per estes, així com a la representació de les universitats.   
  
ACORDS  
Els acords de la Comissió s'adoptaran per majoria de la representació sindical i per unanimitat de la institucional. El vot de la part sindical s'expressarà per la fórmula de vot ponderat segons el resultat dels processos electorals per a cada sindicat, manifestat a través dels seus portaveus en la CIEV.   
  
EFICÀCIA DELS ACORDS  
Els acords de la CIEV requerixen en qualsevol cas per a la seua validesa el vot majoritari de cada una de les dues representacions, com s'ha especificat, i tenen vigència des de l'endemà de la presa dels acords, llevat que l'acord mateix establisca una altra eficàcia.   
Els acords de la CIEV s'uniran al text del Conveni com a annexos d'interpretació de les qüestions plantejades. En funció de la importància del seu contingut, segons resolució adoptada en el si de la mateixa comissió, els acords poden ser publicats, per a coneixement general, en el Diari Oficial de la Generalitat Valenciana, i en este cas ha de fer-se constar en l'acord perquè, en funció del que s'ha dit en el paràgraf anterior, la seua validesa siga la de l'endemà de la publicació.   
  
  
SECRETARIA DE LA COMISSIÓ  
La secretaria de la Comissió recaurà, rotativament, en la representació de l'Administració de cada una de les universitats.   
  
COMUNICACIÓ DELS ACORDS  
El secretari/ària de la Comissió remetrà una còpia de les actes a les persones membres, així com dels informes i dels acords adoptats, que també seran remesos a les unitats de personal de cada universitat i als sindicats amb representació en cada una de les universitats que no estiguen presents en la taula del Conveni.   
  
  
  
Se subscriu a València, en la data de la signatura  
  
Per les universitats públiques Per les organitzacions  
de la Comunitat Valenciana sindicals  
Per la Universitat de València - Estudi Genera Per CCOO PV  
Per la Universitat Politècnica de València Per UGT-SP-PV  
Per la Universitat d'Alacant Per CSIF  
Per la Universitat Jaume I de Castelló Per SEP-CV  
Per la Universitat Miguel Hernández d'Elx